text:
Kamonyi: Nyarubaka survivors request for memorial sign
Genocide survivors from Nyarubaka sector have requested for a memorial sign where over 1000 Rwandans including 76 children lost lives. They have indicated that if the memorial sign is put at Nyarubaka junction, More...
Rwanda | Kamonyi: Bifuza ikimenyetso cy urwibutso i Nyarubaka ngo ibyahabereye bitazibagirana
Abacitse ku icumu bo mu murenge wa Nyarubaka bifuza ko hashyirwa ikimenyetso cy’urwibutso ahiciwe abatutsi basaga igihumbi, harimo abana 76, kugirango amateka y’ibyahabereye atazibagirana. Icyobo More...
Amasambu agifite ibibazo ntatangirwa ibyemezo bya burundu
Ibyo byatangajwe na Mukagashugi Chantal, umukozi w’ikigo cy’igihugu cy’umutungo kamere, ishami ry’ubutaka, ubwo batangaga ibyemezo bya burundu by’ubutaka mu Karere ka Kamonyi. More...


c: text/html

text:
Muri iyi nkuru ndende, Umubavu.com tugiye kubagezaho amateka y’icumu ryatewe Yesu Kirisitu mu rubavu ubwo yari ari ku musaraba I Goligota.
Umusirikare wateye Yesu icumu mu rubavu amazina ye ni ‘Longinus’, akaba yari umusirikare wayoboraga itsinda ry’abasirikare 100 mu ngabo za Pilato, akaba yari afite ubunararibonye mu kwica urubozo abo shebuja Pilato yamaze guciraho iteka ryo gupfa.
gusa Longinus yaje kugira ikibazo cy’uburwayi apfa ijisho ibi byamuteye ubusembwa butashoboraga gutuma aguma kuba mu ngabo ariko na none bitewe nuko shebuja Pilato yamwemeraga nk’umusirikare ufite uburambe mu kubabaza abantu yabonaga kumutakaza mu ngabo ze yaba ahombye cyane. Niko kumuhindurira inshingano amuvana mu mutwe yakoragamo amujyana kuba ukuriye ibikorwa byo ku musozi wa Gologota I Nyabihanga umusozi wicirwagaho abamaze guhabwa igihano cy’urupfu cyo ku musaraba.
Abicirwaga kuri uyu musozi babaga ari abagome bagombaga kwicwa urupfu rw’agashinyaguro kuko bavugaga ko abo banzwe n’Imana ndetse n’isi ikaba itabemera, niyo mpamvu bababambaga ku musaraba ngo batandukane n’isi n’ijuru.
- I Goligota kuri yu musozi niho Yesu yabambwe
- Na bugingo n’ubu ni gutya kuri uyu musozi wabambweho Yesu Kristu hameze
Nk’uko yari abimenyereye mu kubabaza abantu kwe, Longinus yategetse ko bavuna amaguru abari babambanywe na Yesu ngo bapfe vuba kuko isabato yari yegereje ariko bajya kugera kuri Yesu we basanga yapfuye batamuvunnye amaguru (Yohana19:32).
Ibi byarakaje Longinus kuba Yesu atanze atamuvunnye amaguru, n’uburakari bwinshi niko kumutera icumu mu rubavu agira ngo arebe koko ko yapfuye havamo amazi n’amaraso ariko ibi byabereye Longinus umugisha kuko amazi avanze n’amaraso byaguye kuri rya jisho ryari rihumye rirahumuka.
Iri cumu Longinus yakoresheje ashinyaguza urubavu rwa Kristo ryaje gufatwa nk’icumu ridasanzwe ndetse abami b’abami benshi barifata nk’ikirango cy’ububasha butangaje bakoreshaga berekana ko ubwami bwabo bukomeye.
- Iyi ni ishusho y’icumu ryatewe Yesu mu rubavu ubwo yari ku musaraba I Goligota
Iri cumu kandi yafashwe nk’intwaro ikomeye ku buryo urifite atashobora gutsindwa, kubw’iyo mpamvu buri umwe wese washakaga kuba igihangange ku isi no kubaka ubwami butanyeganyega yarwanaga iy’inkundura kugira ngo iryo cumu arifate mu biganza bye.
Iri cumu ryagiye rihabwa amazina atandukanye ariko iryahuriwe ho na benshi ndetse ari naryo ryatumaga rimaranirwa rikanizerwamo imbaraga ni ‘Icumu Ritagatifu’.
Kuva mu kinyejana cya mbere kugeza mu cya gatandatu, iri cumu ryari mu biganza by’ubwami bw’abami bw’Abaroma ribitswe muri Bazirika yitiriwe Umutagatifu Petero, Umwami w’abami w’Abaroma yakoresheje iri cumu nk’ikimenyetso cyo gukomera ku bwami bwe ndetse akavuga ko igihe cyose arifite nta washobora kumurwanya ngo amutsinde kandi ni nako ryasimburanaga mu biganza by’abami b’Abaromani uko ingoma zasimburanaga.
Ahagana mu 1350, Umwami w’abami w’Abadage witwaga Charles Magne (soma Sharire Manye) yarwaniye gupfa no gukira ngo iri cumu arishyikire amaze kurifata yarikoresheje mu ntambara aho ngo ingabo ze zizeraga ko iyo arishyize hejuru batsindaga urugamba yarimanura bagatsindwa.
Uku niko ubwami bw’Abadage bwakomeje gufata iri cumu ritagatifu nk’intwaro ikomeye yabafashije kuba igihangange ku isi. Mu 1806, ubwo ubwami butagatifu bw’Abaromani bwasenyukaga burundu, iri cumu ryatwawe mu nzu ndangamurage ya Hofburg (Ofubage) mu mugi wa Vienne muri Otirishe (Autriche).
Mu 1908 Hitler yamenye iby’iri cumu, uko yakuraga afite inyota y’ubutegetsi no kuba umwami w’abami w’Abadage kandi akabyutsa ubwami bw’Abadage mu burayi, yumvaga icyamufasha kugera ku nzozi ze nta kindi uretse gushyikira icumu ritagatifu.
Ku wa 12/03/ 1938 ingabo za Hitler zigaruriye igihugu cya Otirishe ariko aziha amabwiriza yo kurwanira gushira ariko bagashyikira icumu ritagatifu kandi ababwira ko ntawemerewe kurikozaho ibiganza mbere yuko arikoraho.
Bidatize ku wa 15/03/1938, Hitler yakandagiye mu mujyi wa Vienne muri Otirishe kandi ashyira mu biganza bye icumu ryatewe mu rubavu rwa Yesu na Longinus aritwara mu majyepfo y’u Budage mu mujyi wa Nurmberg aho ryari ryarashyizwe na Charles Magne mbere y’uko rijyanwa I Vienne.
Umugenerali w’Umunyamerika witwa George Patton we yise iri cumu ‘ingabo irinze ubukiristo ku isi’, yagize inyota yo gufata iri cumu mu biganza bye kandi yumvaga kurigira akanaritwara mu gihugu cye cya Amerika ari ubutwari no kuzana itsinzi n’ubuhangange ku gihugu cye.
Ibi byatumye ubwo yarwanaga Intambara ya Kabiri y’Isi, Patton yarwanye inkundura kandi ashyiraho itsinda ryihariye ry’Abasirikari abaha n’ibikoresho bikomeye kugira ngo byanga byakunda bashyikire iri cumu.
Nyuma y’intambara y’imyaka itanu, mu 1945 ubwami bwa Hitler bwarasenyutse ndetse ingabo za Generale Patton zishyikira icumu ritagatifu zirikuye mu buvumo ryari ryashyizwemo n’ingabo za Hitler mu mugi wa Nermberg.
Nyuma y’impaka ndende, mu 1951 icumu ritagatifu ryasubijwe mu ngoro ndangamuco ya Ofubage (Hofburg) mu mujyi wa Vienne muri Otirishe aho Hitler yari yararikuye akaba ari naho riri magingo aya kandi rikaba ririnzwe mu buryo bukomeye.
Amateka y’icumu ryacumiswe mu rubavu rwa Yesu agaragaza ko mu bami babayeho bagakora amateka yanyeganyeje isi, Yesu ari we mwami w’abami kuko abo isi yita abami b’abami nabo bemeje kandi bagaragaza ko hejuru yabo hari ubasumba kandi ko kumwiringira aribyo bitanga icyubahiro, ubutware no kuramba.
N’ubwo yabambwe nk’umugome ariko ibyakoreshejwe byose bamubamba byahindutse ibirango n’ibyububasha bidasanzwe, kuko yari umwami w’abami.
Daniel MUKESHIMANA@Umubavu.com
imana.ihabwe.icyubahiro.kubwiti nkuru murakoze.cyane nibucyana.amena
Uko nukuri, kdi Imana ibahe umugisha, ayo mazi avanze namaraso, bikigwa mu jisho ryuwo musirikare rwahise rireba aravuga ati" koko uyu n’Umwami uruta bose"
Bikavugako Amaraso ya Yesu christu akiza.
Imana ibarinde mwese
Imana ihezagire umuntu wese yagize uruhara kugirango twumve histolique y’lcumu ridasanzwe,ayo maraso niyo yankuyeko igihano c’urupfu rw’ibihe bidashira abacunguwe abamwizeye ni dushime muze tumunezereze mugishingo c’ukwinezereza Yesu tugishimiyeko waduhaye Mpwemu Yera ivyiza dukora sitwebwe tubikora n’lmpwimu Yera yawe ibikorera muri twebwe uragahora ku Ngoma Mwami Mwana W’lmana
Imana ihezagire umuntu wese yagize uruhara kugirango twumve histolique y’lcumu ridasanzwe,ayo maraso niyo yankuyeko igihano c’urupfu rw’ibihe bidashira abacunguwe abamwizeye ni dushime muze tumunezereze mugishingo c’ukwinezereza Yesu tugishimiyeko waduhaye Mpwemu Yera ivyiza dukora sitwebwe tubikora n’lmpwimu Yera yawe ibikorera muri twebwe uragahora ku Ngoma Mwami Mwana W’lmana
Iyi nkuru iranshimishije cyane urakoze cyane munyamakuru hejuru y’abami b’abami ndetse n’ibikomangoma hari Umwami n’Umuremyi ugenga ibyo tubona nibyo tutabona kdi ntibigitinze araje kwimura no guhemba no guhana buri n’imyitwarire ye yagiriye muri iyi si Imana itubashije kuyijorera kubwa Yesu Unwami n’Umucunguzi wacu.
Imana iguhe umugisha muvandimwe ibi byongeye kwerekana icyubahiro cy’umwami wa abami Yesu.
Imana iguhe umugisha muvandimwe ibi byongeye kwerekana icyubahiro cy’umwami wa abami Yesu.

robotstxt: allowed

filter: keep


text:
Nyanza: Abagize Biro za Njyanama baratyaza ubwenge ku mitegurire y’igenamigambi
Kuva tariki 1 kugeza ku ya 3/03/2013 abagize biro ndetse n’amakomisiyo y’inama Njyanama z’uturere tw’Intara y’Amajyepfo bateraniye mu karere ka Nyanza mu mahugurwa y’iminsi itatu agamije kubongerera ubumenyi mu bijyanye n’uruhare rwabo mu mitegurire y’igenamigambi rishingiye ku miyoborere myiza.
Â
Atangiza ayo mahugurwa Guverineri w’Intara y’Amajyepfo Alphonse Munyantwali yishimiye icyo bazayavanano nk’abayobozi bafite aho bahuriye n’iteramabere ry’uturere bakoreramo kandi bafata ibyemezo bitandukanye.
Yagize ati: “ Hari amahugurwa ureba ugasanga aziye igihe kuko aba aje kuzuza ibyo abantyu bari bakeneye rero n’aya amaguhurwa niko ateyeâ€. Yasobanuye ko azagira impinduka nziza maze abagize biro y’inama njyanama z’uturere bakagira ubumenyi ku mitegurire y’igenamigambi.
Nk’uko zimwe mu mpuguke zizayabagezaho zabisobanuye ayo maguhurwa yateguwe nyuma yo kumva icyo abajyanama b’uturere dutandukanye bifuza kumenya kurushaho maze ahanini biza kugaragaza ko bafite inyota yo kongerwa ubumenyi mu bijyanye n’igenamigambo.
Ku bw’iyo mpamvu azakorerwa mu ntora zose maze asorezwe mu mujyi wa Kigali nk’uko byataganyijwe n’ikigo cy’igihugu gishinzwe imiyoborere myiza mu Rwanda.
Ku ikubitiro abari muri aya amahugurwa bahereye ku kiganiro kivuga ku byiza byo kuba abaturage baregerejwe ubuyobozi n’ubushobozi hafi yabo batarinze kujya gushakira servisi kure.
Nk’uko byateguwe muri aya maguhurwa buri wese wayitabiriye afata ijambo agasobanura uko abyumva hakoreshejwe nicyo cyatumye abayarimo bagaragaza  ko hari imbogamizi z’uko  hari bamwe mu baturage batarumva uburenganzira bwabo ndetse n’abakora mu rwego rw’inzego z’ibanze nabo ngo bamwe muri bo bafite ubushobozi buke mu bijyanye n’imiyoborere.  Muri rusange izo nizo mbogamizi bagiye bahurizaho abafashe amagambo bose.
Nyuma y’aya mahugurwa hazakorwa agatabo gakubiyemo inyigisho zitandukanye bagiye bahabwa kugira zizabera n’abandi imfashanyigisho zigenewe abayobozi bo mu nzego z’ibanze.


text:
Kubyara abana b’impanga biratungurana ku buryo bamwe mu bagore bibababaza. Gusa igifasha igihe habaye ho kubyara babiri ni ukwiha gahunda nk’uko Caroline wabyaye babiri akaba anahagarariye umuryango Jumeaux plus mu Bufaransa abisobanura.Inkuru dukesha urubuga www.doctissimo.com rwanditse ko atari byiza gutungurwa no kubona ubyaye abana barenze umwe kandi wari utiteguye. Icyangombwa ni ukugendera ku mabwiriza ya muganga.
Iyo bikubayeho ugerageza kugura ibikoresho by’ingenzi ubona byagufasha nka biberons, ibishora, imyambaro, ariko ugomba kubikora udahatiriza.
Aho gutekereza cyane ku bana wabyaye ni ngombwa kugerageza gukora ibigushobokeye mu gushaka ibyo ari byo byose bigushobokeye. Kubagaburira icyarimwe rero bigusaba kugira bibero, niba ari ntazo abana bamenyereze kwihangana.
Kugira ngo utsinde ni byiza kureka kuba nyamwigendaho. Gerageza kwifashisha ubufasha bw’abaturanyi, ababyeyi, inshuti n’umugabo wawe kuko burya ngo muba mukize igikorwa cyo kubyara, ari cyo kinaniza.
Abana bawe bombi ni ab’igiciro, bagomba kwitonderwa ; ni yo mpamvu utakagombye kwigora.
Uru rubuga kandi rutanga inama ruvuga ko ari byiza cyane kuryama kuko iyo umubyeyi nyababiri ataryamye bihagije bimutera umunaniro udashira bityo ba bana bumva vuba imimerere ye na bo bikabangamira.
Ikindi kandi niba ushaka kuryama, burya ngo wabwira umugabo kwita ku mwana umwe byibuze akoresheje bibero maze mukajya musimburana mugasinzira umwe ku wundi.
N’ubwo bitoroshye, ni byiza koroshya ubuzima maze umugabo n’umugore bagafashanya ntihagire uryamira undi kuko byose biba bibareba.
Umugore wiha gahunda ngo ashobora gukora ibintu byinshi nta kimubangamiye. Ni cyo gituma ya mezi ya mbere atatera ubwoba ushoboye kuba yakwiha gahunda wese.
Kuba umubyeyi afite inshingano zo kwita kuri aba bana, ntibyamubuza kuba yabona umwanya wo gusohoka muri weekend, gusukura imisatsi, kujya mu makinamico kuko bimufasha kuruhuka neza.
Uru rubuga kandi rugira inama abagabo yo kudatererana abagore babo. Ngo byakabaye byiza bashyizeho ingengabihe yo gufashanya no kwerekana urukundo hamwe n’abana babo.


text:
Mukeshimana Edith uzwi ku izina rya Maman Queen wahoze ari mwarimu ku mudugudu wa Segeem mu itorero rya ADEPR Rwampara yandikiye itorero rya ADEPR arisezera ajya gutangiza itorero rye, bamwe mu nshutize zahafi bavuga ko yajyaga yigamba ko ADEPR idakomorera abagore ngo babe abapasiteri.
Mu minsi ishize nibwo Maman Queen yandikiye ADEPR ayisezera ndetse anayishimira, aho yahise ajya gutangiza irye torero ritaramenyekana, bamwe mubakoranaga nawe byahafi bavuga ko hari igihe yigambaga ko ADEPR idakomorera abagore ngo babe abapasiteri kandi ngo bikwiye ndetse agatanga ingero zo muri bibiliya aho yavugaga ko hari igihe abakobwa batse umugabane Mose bavuga ko ntabandi bagomba zuzungura iby’aba se ashimangira ko nabo bagomba kubona ubupasiteri.
Mu minsi yashize ubwo yatangiraga icyumba cy’amasengesho kuri uyu mudugudu nibwo umubavu,com wamubajije ibijyanye n’uko ashaka gushinga itorero abitera utwatsi avuga ko ataribyo ari ukubeshya ndetse ko atigeze anabivuga.
Yahawe ubwarimu mu rwego rwo ku mukumira ngo atagenda
Mama Queen yagizwe mwarimu muburyo butunguranye ndetse bwanatumye abantu bijujuta kuko byari biteganyijwe ko uwitwa Jeanne ariwe uba mwarimu dore ko yari yaratoranyijwe nkuzaba mwarimu ndetse ari mu igeragenzwa, abakristo batunguwe no kumva atariwe uzasengerwa ahubwo hazasengerwa Mama Queen.
Ibi byatumye abantu bibaza ibibaye ariko amakuru akaza avuga ko Rev Pasiteri Rurangirwa yashakaga ku mufata ngo atajya gushinga itorero rye.
Mu kiganiro yagiranye na IGIHE, Mukeshimana yavuze ko yari amaze igihe kitari gito afite isezerano ry’uko azajya gukora umurimo w’Imana mu Itorero rye bwite.
Yagize ati “Imana yagiye ikoresha abakozi bayo batandukanye bakampanurira ko nzajya gushinga iryanjye Torero kandi mfite n’ibimenyetso byinshi bibyemeza. Mubo yagiye inyuzamo ubwo buhanuzi harimo n’abo twasenganaga muri ADEPR Segeem.”
Avuga ko ashimira byimazeyo ADEPR yamureze mu buryo bw’umwuka.
Ati ‘Nabasezeyeho ntacyo bandega kandi nanjye ntacyo mbarega. Ndashimira Itorero nahozemo ryandeze neza ku buryo ubu numva ngeze ku rugero rushyitse ryo gukorera Imana mu buryo bwagutse.”
Mukeshimana yatangaje ko Itorero agiye kuyobora rizaba rifite amahame atandukanye n’aya ADEPR.
Uyu muvugabutumwa wari amaze imyaka isaga 10 mu Itorero rya ADEPR Segeem aho yakoze imirimo itandukanye irimo kuyobora icyumba cy’amasengesho, kuba umudiyakoni kugeza ubwo yahawe inshingano zo kuba Umwarimu mu Ukuboza 2016.
1abakorinto 14:34 34.
abagore nibacecekere mu materaniro, kuko batemererwa kuvuga, ahubwo baganduke nk’uko amategeko na yo avuga.
35.
Kandi nibagira icyo bashaka kumenya babibarize abagabo babo imuhira, kuko biteye isoni ko umugore avugira mu iteraniro.
36.
Mbese kuri mwe ni ho ijambo ry’Imana ryaturutse? Cyangwa se ryageze kuri mwe mwenyine?
37.
Nihagira umuntu wibwira ko ari umuhanuzi cyangwa ko afite Umwuka, amenye ibyo mbandikiye yuko ari itegeko ry’Umwami wacu.
1timoteyo 2:
kuko nanga ko umugore yigisha cyangwa ngo ategeke umugabo, ahubwo agire ituza
13.
kuko Adamu ari we wabanje kuremwa nyuma hagakurikiraho Eva.
14.
Kandi Adamu si we wayobejwe, ahubwo umugore ni we wayobejwe rwose, ahinduka umunyabicumuro.
IBI NI IJAMBO RY’IMANA KANDI BIRI MU ISEZERANO RISHYA
Ntibintunguye kbsa
uyu byagaragaraga ko atisanzuye.
yigeze kuza kutubwiriza Kabuga Ville ndamwitegereza mbona akwiye Church koko.
Ubundi ibintu abamo by a Film ntibyajyana namahame ya ADEPR. Nahahe aronke
Gushinga’idini’, biroroshye, arikose? icyerecyezo:nikihe? nubutumwabwiza?, nicyubahiro? cyamgwa’ niBusimes
yesu ashimwe bavand!!!mubyukuri maze gusoma iyi nkuru numvise ibabaje atariyo kwishimirwa gsa nge icyo navuga nuko nawe ibi asa naho atabitekerejeho neza gsa nta mazi ashyuha ngo yibagirwe iwabo wa mbeho gsa ikindi namwisabira nukutazatinyuka gusebya idini ryamureze nyuma yuko arivuyemo!murakoze!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!
Andika Igitekerezo Hanno mubyukuri umurimo wagutse niwo mwiza, ahubwo mwese nimuze mutore ryimana ryabategerekugaruka kwayesu mureke guharanira inyungu zanyu bwite


text:
Tungurusumu n’ibitunguru ntibikunze kuribwa cyane, kuko abantu benshi bahitamo gukoresha indyoshya ndyo zindi zisanzwe. Benshi bavuga ko iyo bariye tungurusumu umwuka (impumuro) wazo utajya ushira mu kanwa bityo bakagira ipfunwe ryo kujya ahateraniye abantu benshi.
Ariko hari ibindi byiza dusanga muri tungurusumu n’ibitunguru bisanzwe, ni byinshi cyane; iyo umuntu abiriye, bimurinda indwara zitari nke, indwara z’umutima, bituma Cholesterols na triglycerides bitarenga igipimo, ibibyimba ku mubiri, ingorane izo ari zo zose zishobora kuboneka mu ngingo, kubyibuha birenze urugero, bivugwa ko binarinda iminkanyari yo mu gahanga.
Abahanga mu bijyanye n’imirire bakoze ubushakashatsi mu bihingwa mu myaka ishize. Ukuri ni uko ubushakashatsi bwakozwe, ibyinshi mu byagaragajwe ni uko basanze muri tungurusumu no mu bitunguru bisanzwe harimo imyunyungugu irinda ubuzima bw’abantu.
Tungurusumu n’ibitunguru ubusanzwe bifite 0,25% by’imyunyungugu bisabwa kuribwa n’abamama. Bigira kandi igipimo cya vitamin C ifite amagarama 31,2 ku magarama 100 hamwe na vitamin B6 bifite amagarama 1,2 ku magarama 100, bifasha gukingira umubiri k’ubumara bwaza buvuye ku bintu, bikanagabanya ingorane zo kuguma umuntu ahungabana (stress ).
Dukunze kubona ko n’iyo umuntu akase ibitunguru bivamo amazi, arya mazi yabyo afite ubushobozi bwo kwoza amaso, binakingira kanseri yo mu muhogo, mu mara, binakingira kandi umutima n’imitsi y’amaraso.
Iyo bigeze aho imitsi y’amaraso iziba, ukarya tungurusumu n’ibitunguru irazibuka. Ubwabyo hamwe n’imboga ni ingenzi ikindi kandi ibyo bitunguru byose ni igaburo rikwiriye mu kurinda indwara z’umutima. Ubushakashatsi bwakozwe n’abashinwa bwerekanye ko tungurusumu zongera ama lipide y’amaraso. Bikagabanya igipimo cya cholesterol igira ku bice 5,4 % n’ibya triglyceride igera ku bice 6,5%, binagabanya n’impanuka z’umutima ku bice bigera 10%.
Abaganga b’abongereza bakoze ubushakashatsi mu miryaango yubatse igera kuri 543 ibarirwa hagati y’imyaka 46 na 77 barya ibitandukanye, basanze imiryaango irimo abamama barya iminsi yose tungurusumu, usanga bafite ubuzima bwiza. Ku bafite amara yoroshye, ni byiza ko barya izitetse kuko byorohera igifu kubisya.
Ku banga kurya tungurusumu ngo zituma bagira mu kanwa hanuka, be kureka ibyiza biri muri bitunguru byose nyuma bazabona ibiruta ibindi. Kugira impumuro runaka mu kanwa, si ingorane kuko urangije kubirya ushobora guhita woza mu kanwa ukoresheje Colgate, dore ko bimara iyo mpumuro mu kanwa utifuza.
TUNGURUSUMU YABA ARI UMUTI W’IZIHE NDWARA?
Tungurusumu n’ibitunguru ntibikunze kuribwa cyane, kuko abantu benshi bahitamo gukoresha indyoshya ndyo zindi zisanzwe. Benshi bavuga ko iyo bariye tungurusumu umwuka (impumuro) wazo utajya ushira mu kanwa bityo bakagira ipfunwe ryo kujya ahateraniye abantu benshi.
Labels: imiti, tungurusumu, ubuvuzi gakondo, ubuzima


text:
Hari gahunda yo guhindura Ikinyarwanda ururimi rw’akarere
Intebe y’Inteko y’Ururimi n’Umuco yatangaje ingamba ifite zo kuzamura urwego rw’Ikinyarwanda ku buryo ruzaba ari rwo rukoreshwa cyane mu karere mu myaka 15 iri imbere.
Niyomugabo Cyprien umuyobozi w’intebe y’inteko y’ururimi n’umuco yemeza ko ikinyarwanda ari ururimi ruhagaze neza mu karere n’Afurika kandi rukomeje kwaguka.
Yabitangaje mu gihe u Rwanda rwifatanyaga n’isi kwizihiza umunsi mpuzamahanga wahariwe uririmi kavukire wizihizwa kuwa 21 Gashyantare.
Niyomugabo avuga ko hari ibipimo bireberwaho mu kumenya ko uririmi rufite imbaraga, harimo ubushake bwa politiki. Yemeza ko politi y’u Rwanda yamaze kugaragaza ubushake mu kurengera ikinyarwanda no kubishyira mu bikorwa.
Ikindi gipimo ni imbaraga igihugu gifite mu bukungu n’umuco, imbaraga u Rwanda rushyira mu guteza intangagaciro z’umuco. Ikindi ngo mu karere u Rwanda ruri kuba igihugu cyubashywe, bigatuma ikinyarwanda kigira agaciro n’amahirwe mu kwaguka.
Agira ati “Iyo abanyamahanga baje kwiga indangagaciro mu gutanga ibisubizo n’Ikinyarwanda kirigwa. Icyo biga ni indagagaciro kandi zigizwe n’umuco n’ururimi.
“Ibi bituma nemeza ko mu myaka 10, 15, 20, ni tugumana ubushake bwa politiki n’umuvuduko dufite, tukagumana ibisubizo abandi baza kudushakaho, ikinyarwanda kizaba ururimi rw’akarere kose, ndetse rukoreshwa n’ubutegetsi muri afurika y’iburasirazuba.”
Niyomugabo nteyemeranya n’abavuga ko Ikinyarwanda ari ururimi rugiye gucika kuko rushimwa na UNESCO ishami ry’umuryango wabibumbye ryita ku burezi n’umuco, NESCO ishyigikiye gahunda yo gushyira Ikinyarwanda muri mudasobwa.
Nubwo Ikinyarwanda kiri mu ndimi zihagazeho mu karere, Niyomugabo avuga ko hari ibikibangamiye ururimi rw’ikinyarwanda.
Ati “Intege nke zacu ziri mu kurengera ururimi ruhabwa ibikoresho mu myandikire no kurwigisha, kurukoresha mu bitabo, indirimo na filimi.”
Izindi ntege nke ziri mu kurukoresha, ibyiciro byose bifite indwara y’ivanga ndimi, ababyeyi ntibaramenya ko ikinyarwanda cyafasha abana ahubwo babajyana kubigisha indimi z’amahanga.”
Avuga ko mwe mu mashuri adaha agaciro ikinyarwanda, kimwe n’uko uburyo Abanyarwanda bigisha Ikinyarwanda uko byagenwe n’abazungu nabyo biri mu bikibangamira.
Mu itegekonshinga ryavuguruwe muri 2015 mu ngingo ya 8, Ikinyarwanda ni ururimi rw’igihugu, ibi bigatuma kuva mu mwaka wa mbere kugera mu wa gatatu mu mashuri abanza amasomo yose agomba kwigishwa mu Kinyarwanda.
Dukurikire ukanda kuri Like
Ibitekerezo ( 4 )
Ariko rero, ubusazi butera kwinshi. Ntacyo byaba bimaze guhuragura ibigambo bidafite umutwe n’ikibuno.
None se, Uretse no mu myaka 15, na 50 urabona umutanzania cg umurundi azareka ururi rwa gakondo rwe, ngo agiye kwiga ikinyarwanda?
Mujye mureka gushyuhaguzwa no guhuzagurika
Ese ko mwwitiranya ururimi nirwo rubabeshejeho ra? Cyangwa nimfasha mibereho! Mwibaze mushyire nomugaciro mutirengagije ibibazo namateka abanyarwanda baciyemo.Birabaha igisubizo cyubwo bwiyemezi bwanyu.
none ibyo bitekerezwa ho iki mu bigo bya private ko ho kuva mu ncuke bigisha mu ndimi z’amahanga.... ese ho ntibibareba gutanga ayo masomo mu rurimi kavukire mu rwego rwo guteza imbere ururimi Gakondo?
Mudusobanurire niba bo bitabareba.... Murakoze.
Ikinyarwanda muvuga ni ikihe?
Ni bimwe bigezweho bajya bavuga ngo tujyiye kuripotinga kwa gavana, so ubwo gavana namara kubicekinga azabyisendinga senteroro gavumenti nayo irebe sorusonizi zo guhandoringa ziriya ishu.
Ikinyarwanda cyarapfuye, nimuhambe murekeraho.


text:
Iyi nyandiko yahise bwa mbere kuri Shikama kuri 31/1/2014
Muraho nshuti z’ abasomyi b’inkuru
tubagezaho? Amahoro y’Imana abe muri mwe! Ni ubwo hari hashize igihe kitari
kirekire cyane ntabwo nabahebye,mba ndi mu isesengura ndetse n’ishungura
byimbitse mu rwego rwo gutangaza ibifite
ukuri.
Umutwe w’iyi nyandiko uraterura ugira
uti<urugendo mu byahise: Byumba we! Wagushije
ishyano umunsi inyamaswa icura inkumbi yakandagizaga ijanja ku butaka bwawe
>
Ntabwo rero ari ikosa gusesengura
ibyahise,yemwe si n’icyaha kubera ko iyo wize kandi ukigira ku byahise,
warangiza ukiga no kubyo urimo ubungubu ntakabuza biguha intumbero ku
hazaza.Ayo magambo ni ayo kwizerwa rwose!Bitabaye ibyo iyo utazi ibyahise
ntumenye ni igihe cy’ubu uba urimo ndakurahiye ahazaza hawe hamera nk’ahari
igicu, uku ni ukuri.
Sinshatse kuzimiza rero kuko nakoresheje
ijambo inyamaswa. Ijambo inyamaswa icura inkumbi,nk’umuntu cyangwa agatsiko
k’abantu kica abandi kazi neza ko abo bantu ari inzirakarengane(victims) Jyewe
nanze umugayo mba
mutinganda mbita inyamaswa butwi!!
Muri macye ng’iyo intangiriro y’urugendo
rurerure nakoreye ahahoze ari komini Rutare maze ndarahira nanga gutaha
ntaganiriye na bamwe mu bahonotse amacumu y' amaraso y'izo nyangabirama ngo ni
inkotanyi.Komini Rutare wari mwiza!Narorongotanyije amaso hirya no hino mbona
imirambi maze iyo mirambi ikakuranwa n’udusozi twiza maze mbirebye nibuka ko
hari abawe batakigutuye.Maze amateka yawe Rutare akabera urugendo mu byahise
abawe bahonotse iryo cumu.
Nk’uko nabivuze hejuru, urugendo rwanjye
rwibanze ahahoze komini Rutare,segiteri Rambura, ahantu bita Rukungeri
iyooo mu mabanga y’imisozi ubu ni mu
kagali ka Munanira.
Abasheshe akanguhe babiri twaraganiriye
gusa mpisemo kugira ibanga amazina yabo kumpamvu zo kwirinda ibitero bya DMI
dore bimwe mubyo twaganiriye:
Aha rero mu cyahoze ari Komini Rutare
segiteri Rukungeri ubu hakaba mu kagali ka Munanira habaye ubwicanyi ndenga
kamere bwakozwe izuba riva, abaturage bicwa nk’ibimonyo,mbese amafuni makotanyi
yahagaritse ingogo baziraga gusa icyaha kimwe cy’uko bavutse ari abahutu,ariko
nyine mukubica bakagerekaho icyaha gihimbano cy’uko ngo abo bicwaga ari
interahamwe!watekereza ubuterahamwe izo nzirakarengane zakoze bikakubera
urugendo rutagira iherezo.
INTANDARO NYIR’IZINA
Tutaratangira twihutire kubibutsa ko aha
Rutare hari inkambi z’ubwoko bubiri:
1.Hari inkambi y’abakuwe mu byabo ni intambara
baturutse mu byahoze ari, komini Mukarange, kivuye n’ahandi ku mupaka.Yashyizweho
na Leta
2. Iyindi ni inkambi yari nini cyane ,
yakusanirizwagamo abantu baturukaga za, Kigali ngali,gasabo,gikomero,Muyumbu,
Murambi,Gahini,Muhura,Rwamagana na ahandi.Mbese iyi nkambi yashyizwe ho ni
inkotanyi, aho zasangaga abantu hose zarababwiraga ngo baze aha Rutare.
NB:Ubu buhamya ku ubu bwicanyi bwakozwe
hagati ya Mata-Nyakanga 1994 mutwihanganire kubwo amataliki atali kwibukwa neza
n’aba basaza.
TUGARUKE
KU NTANDARO NY’ IRI ZINA Y’ITSEMBWA
Hari ingabo z’
inzirabwoba zari zaragoterwe ahitwa komini Kibari,zaje gushaka aho zimenera ni
uko zibona(liyoge)kugirango zibone uko zagera kuri bene wabo.Amakuru
adushyirako zishobora kuba zaranganaga hagati ya100-150 z’inzirabwoba.Muri uko
gucakirana aho kibari rero habaye itikurana rihambaye,haba intambara ikaze
kandi yo mu rwego rwo hejuru.Iyo ntambara yahitanye inzirabwoba birumvikana,
ariko yica ingabo za APR nyinshi cyane kuburyo imirambo y’inkotanyi
yagaragaraga ku muhanda y'ahitwa Kinjojo kugenda ukagera ahitwa Rwamiko muri
komini Giti.Nyuma y’iyi ntsinzwi inkotanyi zarisuganije maze nyuma y’ iminsi 5
zigaruka bitazigoye Rutare.Ndisegura nanone aha kuko ntibuka italiki twaliho
kubera amajye ikiremwa muntu cyarimo.gusa aha hari nko mu mataliki yegera
gicurasi.
Inkotanyi rero zagarutse nyuma y’iyo minsi
yavuzwe hejuru ariko noneho ziza Atari inkotanyi gusa zaje wagirango ni
amashitani yigize abantu kugirango abone uko abica,yewe zaje ziritsira,zizana
ubukana budasanzwe biturutse ahanini kumubare w’ umurengera bari batakaje
mbere.Muby’ukuri inkotanyi zasaga n’iziterejwe neza niba zari zateje inzuzi!!
REKA TUREBERE HAMWE UBURYO
UBWICANYI NAKO UBUHOTOZI BWAKOZWE N’INKOTANYI AHA RUTARE
Hari uburyo butatu izi nyagwa z’ inkoramaraso
zakoresheje mu buryo bwo gukusanya abantu:
1.Inkoramaraso-nkotanyi zabwiraga abantu ko
ibintu ari amahoro,ko kandi zishaka abasore ndetse n’abagabo bajya mu
gisirikali cyazo
2.Inyagwa zakoreshaga abandi baturage
zabaga zisakumye aho mwaba rero mufite icyo mupfa n’uwo wazitungiye agatoki
ukaba uratwawe ukicwa witwa ngo uri interahamwe!abenshi aha banishwe aha
bataranabona interahamwe !
3.Hakurikiyeho igikorwa cyo guhiga abantu bari baranze kuza mu kambi
njyanamuntu- nkotanyi,hifashishijwe amamodoka yabaga yarambuwe abacuruzi
NB:Twabibutsa ko ibi byakorwaga Rutare
imaze kwigarurirwa yose mbese inkotanyi zaridegembyaga zica abaturage badafite n’ umuheto!
Tugaruke kuburyo bubisha bwa
mbere izo nyagwa nkotanyi zakoreshaga mukwica izo nzirakarengane
Muri iriya nkambi yashyizweho n’inkotanyi
yari icumbikiye abantu bakabakaba 40000.Inkotanyi zateye igipindi abasore n’
abagabo bafite imbaraga ko ngo bashaka kuba recruta(recrutment)icyo gihe lisiti
zarakozwe maze hatoramywa ibitambo byaba bikabakaba 3000 by’ imbirizi
z’abasore!!
Inkotanyi rero zakoresheje amayeri yo
kubatwara, uyu munsi zarazaga zigatwara nk’ijana ejo zikagaruka zigatwara
irindi gutyo gutyo.Amakuru ansumira avuga ko abyo bitambo byajyaga kwicirwa za
kinyami,noneho iyo zabagezagayo zabagabagamo uduco noneho kuko inkotanyi zabaga
zabyiteguye zikabacengeza mu bigugu by’ingwa zikabatereramo amagrenades cyangwa
se zikabatwikiramo ,zarangiza zikabasenyeraho ibyo bigugu hejuru!!! Naragenze
ndabona!!!
Abo batwawe nk’iminyago nta n’ uwo kubara
inkuru wagarutse na magingo n’aya!!
UBURYO BWA 2
Iyo habaga hari nk’ umututsi
utaragushakaga, cyangwa se umuhutu w’umugambanyi wabaga ugatowe iyo bagutungaga
agatoki!wabaga uhindutse interahamwe ni uko ukicwa uzira ubusa!!yewe ga
nkotanyi !!
Mbese ari bantu bazanagwa n’inkotanyi
zibakuye imihanda yose ari aba gambanirwaga nyuma bakazanwa kwicwa
bakusanirizwaga ahantu hihishe hiswe irimbi n’inkotanyi aha nyine ni mucyahoze
ari segiteri kabira muri komini Rutare haruguru gato y’ ikigo cyitwa
APEGIRUBUKI kuburyo hahoraga harinzwe cyane kandi hakaba icyobo kinini
cyacukuwe n’ inkotanyi zikoresheje
caterpillar.Iyo mbaga rero yose yazanwaga n’inkotanyi yarundumurirwaga
muri icyo cyobo.
Mu mataliki yo muri nyakanga nibwo inyagwa
nkotanyi zaje bwa nyuma gusibanganya ibimenyetso maze zikoresheje essence
zitwika amagufa ya ba nyakwigendera kuburyo umwotsi wamaze hafi 2weeks uzamuka hejuru ya kabira.
Aha hantu havugwa ko haguye abantu
basingira igihumbi.
UBURYO BWA 3
Guhiga bukware abaturage nabwo bikozwe
n’inkotanyi hakoreshejwe amamodoka yabaga yanyazwe abaturage b’abacuruzi.Iyo
inkotanyi zabaga zivuye guhiga abaturage zabakusanyirizaga ahantu zikabagaba mo
ibice,urugero nk’igikundi cy’ abantu20.Noneho inkotanyi zikagenda zinjiza buri
tsinda muri buri nzu,itsinda muri buri nzu gutyo gutyo.Zikoresheje
amafuni,amahiri, amaessence,grenades bigaterwa kuri yambaga
y’inzirakarengane!Noneho nyuma zikagenda zegura umuntu zireba ko ari muzima
zasanga ari muzima zikamukubita agafuni gutyo gutyo.
Reka twifashishe ingero:
Ubu bwicanyi bwakorewe munyubako yahoze
ikoreramo segiteri Rambura ahagana muri
nyakanga ubu ni mu kagali ka Munanira,ubu umurenge ni Rutare.Muri iyo nzu
segiteri yakoreragamo haguye nibura abantu bari hagati ya 80-140.
Ahandi hakusanyirijwe inzirakarengane za
abahutu zikicwa ni muri segiteri Rambura {kera} cellule ya Rukungeli naho ni
Mukagali ka Munanira {ubu}mu gikoni cy’umuntu witwa Bideri inkotanyi nako
inkoramaraso zahiciye abantu zikoresheje bya bikoresho bya gakondo byavuzwe
hejuru na amagrenades.
Mubapfuye harimo nka Makaka, Alphonse
Mutembe ni izindi mpunzi zakuwe n’inkotanyi hafi aho.Ibibi rero bisekwa
nk’ibyiza hari umuntu rero warokotse ifuni y’inktanyi aha kwa Bideri none ubu
bamwise Ndabacitse ariko ukuguru kwe kwasinzikajwe n’imihoro y’inkotanyi!
Ahandi hantu hakekwa ko haba hakiri ba
Nyakwigendera bagitabye ni imbere y’inyubako ya segiteri Rambura(inyito ya
kera)hirya y’uyu muhanda mu itaba rihari hiciwe abantu babaga barushye nawe
unyunvire!ubuhamya butubwira ko abo bahiciwe bashobora kuba bagera mu
magana!!inkotanyi rero zahahozaga imiganda idashira kubera ko imibiri ya ba
nyakwigendera yabaga yazamutse hejuru!!
NB:INKOTANYI
NTIZISHE ABAHUTU GUSA REKA DA
Hari
umuturage wari uturanye na segiteri wari
umututsi ni uko aza kugaruka kureba ibya tungumuryango we.Ahageze asanga
inkotanyi ziri gucura inkumbi.
Inkotanyi
ziramubaza ziti: urakora iki aha muzee?
Ati:Nje kureba aho bica abahutu!
Ziti:Nawe jya mu bandi
Umusaza aba apfuye atyo!
NB:Ikindi ni uko Komini ya Rutare itabayemo
genocide nk’ahandi muzindi komini kubera ko inkotanyi zahageze vuba ariko zo
zigatangira irimbura bahutu!
Mu batutsi nzi bapfiriye muri iriya nkambi
y’abakuwe mu byabo hari nka:Emmanuel uvuka rambura,na Mukarugwiza n'bandi
batari benshi.Gusa kuba aba batutsi baranapfuye ntibyari kuba urwitwazo rwo
kurimbura izindi nzirakarengane zibatijwe ubuterahamwe bamwe batakoze!!
Ubu bwicanyi bwaje guhagarikwa na Col. Rizinde waje abwira abaturage ngo
basubire mu byabo.Ariko ntibyabuzaga ko uwo inkotanyi zashakaga zazaga
zikamutwara!
UMUKORO
Basomyi kandi ncabwenge z’ikirenga
muzadufashe koko mukurikije ubuhanga mufite mukwimonogoza iby’ amategeko koko
niba ubu bwicanyi ndenga kamere bwaba ari Genocide!cyangwa se niba ari
ubwicanyi ngo bw’intambara nk’uko ababikoze b’ i Kigali birirwa babeshya hirya
no hino.
Niba mugifite umutima wa kimuntu mukaba
mutari abacakara b’amoko mu byubahiro
byanyu mumfashe twunamire ibi bihumbi by’ aba Nyabyumba bahumbahumbwe n’
inkotanyi,mureke tubunamire twese ntibazibagirane.Iki ni igihombo tudashobora
kuzasimbura!!!Imana abaruhure mu mahoro.
Bakunzi bacu muri indashyikirwa mu
basomyi!!!
Jye ndi Yves, Jishoryarubanda,inshuti y’
akadosohoka yanyu.
Imana ibahe umugisha.
Jishoryarubanda Yves
inshuti ya SHIKAMA
shikamaye.blogspot.com
Shikama ku Kuri na Demukarasi(SKUD)
Shikama Uharanire ko Ukuri gusimbura ikinyoma


text:
Ibitekerezo ( 8 )
Bige kucyibazo cy’abarimu bigisha badahemberwa kuri diplome z’uburezi bafite. kd harimo abatarize uburezi bahembwerwa university levels.
bazagaragaze neza ukuntu ushaka kuzamurwa azakora ikizamini kd hari ubwo hashira nkimyaka ibiri akarere ntaposte runaka kasohoye!
icyo nasaba cyo kwigaho buri munyarwanda amaze kumenya agaciro k’ imisoro naho imaze kugeza igihugu cyacu muri rusange ariko icyo mbona imisoro ku nzu ibabwamo n’ abanyirayo ntikodeshwa ntanikindi kintu kizana inyungu nk’ ubucuruzi n’ ibindi bikorerwamo kuki iyo nzu itanga umusoro njye ndumva bitari ngombwa ko utangwa muzabirebane ubushishozi murakoze inama nziza.
muraho banyakubahwa muteraniye mumwiherero inyigishomuzahabwazizagire akamara murwamyaruswa muzambwirirenyakubahwakonacicyishije amashurikandinyishakakwiga murakoze imana ibahe umugishacyane Good lcuk


text:
INKINAMICO MU RWANDA YASIMBUYE UBUTEBERA ? CYANGWA N’UBUTAREBA?
Ahagana mu myaka yashize 2005-2007 , umuryango IBUKA wakunze kuvuga ko urukiko rw’Arusha ntabutabera bagira ngo ahubwo bafite ubutareba!Icyo gihe Urwanda rwavugaga yuko arirwo rushobora guca imanza zabakoze genocide yakorewe abatutsi.Nyamara wakurikirana imikorere y’ubwobutabera cyangwa ubutareba nkuko bakunze kubyivugira ugasanga ntacyo barusha urukiko rw’Arusha usibye amarangamutima yonyine n’ubugome bw’indenga-kamere bugenda bukorerwa abanyarwanda bo mu bwoko bw’Abahutu n’Abatutsi batakivuga rumwe na repubulika ya lll ya FPR.
Bitewe n’uko ubutegetsi bw’Urwanda bwa repubulika ya lll bushingiye ku kinyoma cya Repubulika ya ll n’iya l byasimbuye ubwami,byiyemeje kwitwa Repubulika muburyo butemewe n’amategeko ndetse bitananyuze muri demokarasi,ahubwo bwiringira ikinyoma cy’Ababirigi cyabemeje ko bahindutse Repubulika nyamara ntaho byanditse mu buryo bw’amategeko.
Niba repubulika ubwayo iriho kuburyo bunyuranije n’amategeko,nigute se ubutabera bwo bwakora neza kandi icyakabaye cyibushyigikira muburyo bw’amategeko nacyo ubwacyo ar’ikinyoma? kugez’ubu abanyarwanda bamaze imyaka mirongo 54 bari mu mbaraga z’umwijima w’ikinyoma cyitwa Repubulika nyamara ntaho byanditswe mu buryo bw’amategeko!
Igihe cyose ubutegetsi buriho mu buryo bunyuranije n’amategeko ntagihe nakimwe igihugu kizatungana ngo kigere ku majyambere,kuko ababa bayobora iyo repubulika bahoro bikanga yuko bashobora gukurwa ku butegetsi kuko buba bwaragiyeho muburyo butubahirije amategeko,ngiyo intandaro y’ubutabera mu Rwanda butazigera bugira igihe nakimwe butera intambwe kuko ubutegetsi bwite bwa leta nabwo butizewe kuko butemewe n’amategeko niyompamvu buri muyobozi ugiyeho bamubwira yuko ubwami aribwo bwemewe ko Repubulika itemewe,bityo bahora bacuranwa basahura igihugu ngo barebe ko igihe cyo kuvaho cyazagera barakuyemo ayabo,ariko ubanza ibintu by’ubujurano bitazabahira kuko hari benshi babigerageje ntibyakunda!
Mbwira rero ukuntu bwa butabera twavugaga haruguru ukuntu bwazagera kunshingano zabwo mu gihe ubutegetsi bwite bwa leta nabwo ubwabwo butiyizeye,iki nikibazo abanyarwanda bakwiye gutekerezaho,niyompamvu bahora bitana bamwana nabahutu,nabatutsi,nyamara ikibazo s’icyo ahubwo n’ikindi kuko badashaka ko kimenyekana,nyamara igihe kirageze ngo kijye ahagaragara kuko ikinyoma igihe cyacyo kirangiye!Ubutebera ntibushobora kubaho abanyarwanda batarabona ubutegetsi bahitiyemo bidaturutse kubanyamahanga bitewe n’uko bashakaga gusenya ubwami bw’Urwanda.Umwami natahe noneho turebere hamwe uko ubwami bugendera ku itegeko nshinga uko bwagiyeho noneho ni dusanga bwaragiye mu buryo bunyuranije n’amategeko habaho kamara mpaka,niba buriho muburyo bwamategeko twemere tubuyoboke kugirango igihugu n’abanyarwanda babone amahoro.Maze tubone ubutebera nyabwo abanyarwanda bakurwe mu gihira hiro.
source:inyangenewss.com


text:
Karekezi Olivier Fils yavukiye i Gikondo mu Mujyi wa Kigali, tariki 25 Gicurasi 1983. Avuka mu muryango w’abakobwa 3 n’abahungu 3 (abahungu babiri bishwe muri Jenoside). Ise umubyara yapfuye azize impanuka y’imodoka mu 1987.
Muri Mata 1994, Karekezi, mukuru we na Maman we bahise bahungira kuri Paruwasi Gatolika ya Gikondo bari baturanye naho mushiki wabo muto aguma mu rugo rwa Ntibahumatse Jean Baptiste, umunyamakuru w’inshuti y’umuryango wabo.
Icyo gihe bashiki be bakuru babiri bo bari mu Bubiligi.
Karekezi avuga ko ubwicanyi bugitangira kuri Paruwasi ya Gikondo tariki 09 Mata 1994, bahise bica mukuru we na maman we.
Ati: “Mama na mukuru wange bahise babica. Njye nabashije gusohoka muri Paruwasi. Hari umugabo Papa yafashije kera, ni we wamvuganiye mva kuri Paruwasi. Ngeze mu rugo nsanga umukozi wo mu rugo bamutemye ntiyapfa, ibintu byo mu rugo babitwaye n’inzugi basenye. Nabanye n’umukozi, ariko hari undi mukuru wange nari nabuze, na we yaje kuza turabana, batubwira ko bazatwica itariki 05 Gicurasi 1994”.
Uko yarokowe no gukina umupira w’amaguru
Karekezi avuga ko abicanyi batiriwe bategereza iyo tariki, ahubwo ngo bahise baza babajyana ku cyobo kiri i Gikondo aho biciye mukuru we wari usigaye, we arokorwa n’umuntu wari umuzi mu ikipe y’abana y’i Gikondo.
Olivier Karekezi yongera kuvuga ko yaje gutakambira mukuru we kugira ngo na we bamugirire impuhwe ariko abicanyi ntibabyumva.
Ati: “Uwo mugabo wandokoye ntiyari azi mukuru wange. Ikindi, mukuru wange yari avuye i Burundi, aje mu biruhuko. Bahita bamwica bavuga ko avuye ku ikosi, nge bansubizayo. Bamutemeye ku cyobo ndeba, mbona gusubira mu rugo. Uwo mugabo yabashije kumfasha, nsubira aho twabaga hafi yo mu rugo”.
Yakomeje agira ati: “Haje undi mwana wigaga hejuru yange, yari afite imbunda, ahita anjyana mu Gatenga mbana n’umubyeyi we wacuruzaga imyenda, kandi yari azi Papa wange, ku buryo twahavuye tukagaruka i Nyamirambo kugeza Jenoside irangiye”.
Karekezi yasubiye mu ishuri akomeza umupira
Karekezi avuga ko nyuma ya Jenoside yakorewe Abatutsi yakomereje amashuri kuri APE Rugunga yimukira muri GSO Butare ari naho yatangiriye gukina mu ikipe nkuru y’i Ntare mbere yo kwerekeza muri APR FC mu 1998.
Karekezi yerekana ko umupira wamufashije kurenga amateka y’ubuzima bwe.
Ati: “Ubuzima bwange bwinshi bwabaye iby’umupira. Umupira wanyibagije ibintu bimwe na bimwe ariko nywutangira mu 1997/1998, nta bwo byari byoroshye. Ariko muri 2000 gukomeza nari nararangije kubyakira, numva ntangiye kumva nkunze cyane umupira”.
Anagaragaza kandi ko bitari byoroshye kujya gukinana n’abana bafite ba Se na ba Nyina bishe ababyeyi be muri Jenoside.
Agira ati: “Kuba wararokotse, ababyeyi n’abavandimwe barishwe, hanyuma wagera mu mupira ugahura n’abakinnyi bafite ababyeyi bagize uruhare muri Jenoside; nta bwo byari byoroshye ariko umuntu yabashije kugumana nabyo. Nabaye kapiteni wa APR FC n’uw’ikipe y’igihugu, byansabaga gukomera, nkamenya icyo gukora”.
Gukina muri APR FC byamwubakiye ikizere cy’ubuzima
Karekezi yerekana ko kimwe mu byamwubatse cyane ari ibiganiro yagiranaga n’abayobozi bakuru b’ingabo banamuyoboraga muri APR FC bakamuhumuriza.
Ati: “Byari bigoye ariko nahuye n’ubuyobozi bw’ingabo ku buryo naganiraga n’abantu b’abagabo, bakampa ingero z’imiryango itarigeze irokokamo umuntu, ugasanga umuryango warazimye. Byatumye mva mu guhora nigunze, ahubwo nkajya nshimira Imana kuko hari abasigaye mu muryango wange”.
Karekezi anavuga ko kuba barabaye mu ikipe ya APR FC itwara ibikombe nabyo byamwubatse kurushaho.
Ati: “Ntangira muri APR FC nta bwo byabaye byiza. Muri 2002 na 2003 twagize ibihe byiza dutsinda. Nyuma tujya mu gikombe cya Afurika. Muri APR twageze muri ½ cya Confederation Cup, ndibaza ko umusaruro wari mwiza kuri kariyeri yange, narabyishimiye”.
Avuga ko atazigera yibagirwa mukuru we wamubaga hafi
Karekezi avuga ko atazigera yibagirwa mukuru we wamushyigikiraga mu mupira kandi yanafatiragaho urugero.
Ati: “Mukuru wange, Aimable nakurikiraga, yakundaga umupira ndetse yari azi gukina kundenza, hari n’ibyo namwigiyeho. Ndibuka ko yajyaga ansanga ndi gukina akambwira ngo ntahe mu rugo. Ndibaza ko nateye ikirenge muke, aho atabaye narahamubereye. Ku babyeyi, hari ibyo bakoze, hari n’ibyo badusigiye. Nanjye numva hari ibyo nzasigira abana bange na bo bakazagira abo babisigira”.
Karekezi asaba Abanyarwanda kuba hafi y’abarokotse Jenoside yakorewe Abatutsi, bakabereka ko batari bonyine.
Ati: “Ni ugushyira ingufu mu kurwanya icyatuma bahera mu bwigunge, bagakora cyane kandi dufite ubuyobozi bwiza, aho igihugu cyacu kigana haragararira buri wese. Ibyo ababyeyi batabashije kugeraho igihe ni iki ngo dutere ikirenge mu cyabo, turenge n’aho bari kuzagera. Tugerageze gufatanya mu bihe bikomeye, kuko hari bamwe batabashije kubivamo”.
Karekezi Olivier yabaye igihanganye muri Ruhago nyarwanda nyuma ya Jenoside
Karekezi, ni umwe mu bakinnyi bagize amateka meza mu mupira w’amaguru w’u Rwanda babayeho nyuma ya Jenoside yakorewe Abatutsi mu 1994.
Yamenyekanye cyane ubwo yakiniraga ikipe ya APR FC (1998-2004) akina no muri Suwede na Tunizia. Yabaye umukinnyi w’ikipe y’igihugu ‘Amavubi’ (2000-2013), amenyekana ku kazina ka “Danger Man” kubera ubuhanga bwe mu gutsinda ibitego.
Afite impamyabumenyi y’ikirenga y’ubutoza y’ishyirahamwe ry’umupira w’amaguru i Burayi (UEFA Pro Licence A). Yanabaye umutoza wa Rayon Sports kuva Nyakanga 2017- Gashyantare 2018.
Nyuma y’amateka n’ubuzima yabayemo muri Jenoside, Karekezi Olivier nta bwo yaheranywe nayo kuko yaje kwiyubaka agira n’indi ntambwe atera kandi ishimishije.


text:
Mu mvugo ya siyansi ‘tératospermie’ ni ikibazo kiba ku bagabo cyo kugira intanga z’ibihuwe zishobora kuba ari zose cyangwa se zimwe muri zo ari zo z’ibihuhwe (zidafite ireme).
Umuryango mpuzamahanga wita ku buzima OMS, muri 2009 watangaje ko batangira kuvuga ko umugabo afite intanga z’ibihuhwe ari uko 4% by’intanga ze ari zo nzima gusa mu gihe 96% zisigaye zigaragaza ibibazo mu mitirere yazo.
Nk’uko imbuga za internet zitandukanye zirimo nk’urwitwa guerirnotrefamille.com, zibigaragaza, ikibazo cy’intanga z’ibihuhwe kirakomeye kuko bamwe kibabuza ibyishimo byo kuba bakwitwa ababyeyi igihe bativuje hakiri kare.
Umenya ute ko ufite intanga z’ibihuhwe?
Iyo umugabo agiye kwa muganga akagaragaza ko afite ikibazo cyo kutororoka kandi atari ikiremba, abasha gukora imibonano mpuzabitsina ndetse akanabasha gusohora (ejaculation) bamukorera ibizamini.
Abaganga mu bijyanye n’imyororokere bamufata ikizamini kitwa ‘spermogramme’ cyo kureba ingano y’amasohoro abasha gusohora n’ubwiza bwayo.
Umuganga areba umubare w’intanga ziri mu masohoro, uko intanga zimeze n’ukwihuta kwazo.
Hari ubwo asanga umutwe w’intanga, igihimba cyangwa umurizo bifite ikibazo cyo kuba binini cyane, kuba dutoya cyane cyangwa se bikubye kabiri (buri gace karimo uduce tubiri).
Ni iki gituma intanga ziba ibihuhwe?
Nubwo bigoye gusobanura impamvu yo kuba umuntu yasanga afite intanga z’ibihuhwe abaganga bavuga ko bituruka mu kuba hariho imikorere mibi mu ikorwa ry’intanga.
Iyo mikorere mibi ishobora guturuka ku ndwara zamaze igihe kirekire , ibibazo by’imisemburo, bishobora kandi guturuka ku ngaruka z’imiti umuntu aba yaranyweye ikangiza utunyangingo dufasha mu gukora intanga.
Bishobora guturuka kuri diyabete, umuriro ukabije , ingaruka z’ibisindisha bikabije, ihungabana ry’ubugabo bw’epfo n’ibindi.
Nubwo hari ubwo intanga z’ibihuhwe zishobora gutuma umugore adasama burundu, hari nubwo bibaho umugore agasama ariko inda zikajya zivamo.
Igihe umugore akunda gukuramo inda abaganga baba bagomba kureba niba koko ikibazo kitari ku mugabo we.
Uko ‘teratospermie’ ivurwa
Abaganga bavuga ko ‘teratospermie’ ivurwa bitewe n’ikibazo cyayiteye igihe ari ikibasha kuvurwa.
Urugero, bashobora gutanga imiti cyangwa bakakubwira amafunguro wafata igihe basanze ari ikibazo cy’imisemburo.
Iyo bidashoboka ko umugabo abasha gutera inda, abaganga bafata intanga nzima mu zo umugabo afite maze bakazitera umugore akabasha kubyara.
Inama batanga ni uko buri wese aba akwiye kujya kwa muganga hakiri kare kugira ngo indwara yose ikurikiranwe mu maguru mashya.


text:
Akarere ka Nyamasheke kagaragaje udushya twatumye kesa imihigo mu buhinzi
Gukora ubuhinzi bufite intego kandi abaturage bakaba bafite icyo bashaka gukemura kigaragara ni bimwe mu byatumye akarere ka Nyamasheke kesa umuhigo w’ubuhinzi 100%,  nk’uko byagaragajwe kuri uyu wa mbere tariki ya 22/07/2013, ubwo akarere ka Nyamasheke kagenzurwaga mu mihigo y’umwaka wa 2012-2013.
Ubwo akarere ka Nyamasheke kagaragazaga uko kashyize mu bikorwa umuhigo ujyanye n’ubuhinzi mu mwaka wa 2012-2013 ndetse n’uburyo ibipimo by’imitsindire kuri uyu muhigo byagendaga bitumbagira, itsinda ryasuzumaga imihigo ryabaye nk’irigaragaza akanyamuneza kuri uyu muhigo maze [nubwo ryari rigisuzuma indi mihigo] risaba ko akarere kabasangiza udushya twakoreshejwe kugira ngo ubuhinzi bugerweho nk’uko byagaragajwe.
Mu kugaragaza udushya, akrere ka Nyamasheke kasobanuriye itsinda risuzuma imihigo ko gukora ubuhinzi bufite intego n’icyo bushaka gukemura ari byo bituma ubuhinzi muri aka karere butera imbere kandi abaturage bakarushaho kubugira ubwabo.
Akarere ka Nyamasheke katanze urugero rw’uko mu gihe mu bihingwa byatoranyijwe, nta soya yagaragaragamo kandi aka karere kakaba kari gafite abana benshi bugarijwe n’ikibazo cy’imirire mibi, akarere ka Nyamasheke kasanze soya ari ingenzi bishingiye ku ntungamubiri ziyibamo maze kagasaba ko yashyirwa mu bihingwa byatoranyijwe byagombaga guhingwa muri aka karere kandi nyuma yo kuyihinga bikaba byaratanze umusaruro ku baturage ndetse n’ikibazo cy’imirire mibi cyari gihangayikishije aka karere kikaba kigenda kiranduka.
Umuyobozi w’akarere ka Nyamasheke wungirije ushinzwe imibereho myiza y’abaturage, Madame Gatete Catherine yasobanuriye itsinda risuzuma imihigo ko gukora ubuhinzi bufite icyo bugamije gukemura ari intambwe nyayo yo kwesa umuhigo mu buhinzi kuko abaturage ubwabo babona ko ikibazo ari icyabo bwite maze na bo bagaharanira gukora ngo bakemure ikibazo bafite.
Ikindi cyagaragaye nk’agashya by’umwihariko mu buhinzi bw’akarere ka Nyamasheke ni ugukoresha ifumbire, aho akarere gafasha abaturage mu kubona ifumbire ku bwinshi mu buryo bw’inguzanyo kandi akarere kagakurikirana ko iyo nguzanyo y’ifumbire yishyurwa uko bikwiye kugira ngo no mu bihembwe by’ihinga bikurikira, abaturage bazabashe gukomeza kubona ifumbire ku kigero gishimishije.
Asobanura kuri aka gashya ubwo yari abajijwe n’itsinda risuzuma imihigo, Umuyobozi w’akarere ka Nyamasheke, Habyarimana Jean Baptiste yasobanuye ko iyi gahunda ikorwa umuturage ahabwa ifumbire ku nguzanyo azishyura ku mwero w’imyaka kandi ko kugira ngo bigerweho ndetse n’umuhigo utsinde ari uko uwo muturagre uhawe iyo fumbire akurikiranwa umunsi ku wundi kugira ngo harebwe uko ashyira mu bikorwa ibijyanye n’ubuhinzi; bityo muri uko kumuherekeza no kumugira inama hakaba ari na ho haturuka umusaruro mwiza w’imyaka ari na wo umushoboza kwishyura ifumbire neza.
Umuyobozi Mukuru wungirije w’Ikigo gishinzwe guteza imbere Uturere n’Umujyi wa Kigali, Sibomana Saidi ari na we uyoboye iri tsinda, yatubwiye ko muri rusange uturere twose twitwaye neza mu kwesa imihigo y’uyu mwaka urangiye ariko akavuga ko mu karere ka Nyamasheke bafite umwihariko wo gukorera hamwe kandi bagatekereza neza ku cyo bagiye gukora n’umusaruro uzavamo; by’umwihariko mu buhinzi bakaba bakoresha inyongeramusaruro ku kigero gihanitse ku buryo bizamura ubuhinzi n’ubukungu by’akarere ka Nyamasheke.
Nk’uko byagaragajwe n’itsinda risuzuma imihigo nyuma yo kureba ibihamya by’inyandiko n’amashusho bigaragaza uko imihigo yashyizwe mu bikorwa, ngo muri rusange imihigo y’akarere ka Nyamasheke ya 2012-2013yeshejwe ku gipimo gishimishije. Kuri uyu wa kabiri, tariki ya 23/07/2013, gusuzuma imihigo mu karere ka Nyamasheke bikaba bikomereza aho ibikorwa biri harebwa koko niba ibiri mu nyandiko ari na byo biri mu bikorwa


text:
U Rwanda rukomeje gukora ubukangurambaga ndetse no gukorana n’inzego zose kugira ngo ibibazo by’imirire mibi cyane cyane mu bana bari munsi y’imyaka itanu bicike dore ko mu gihugu hose 38% bafite ibibazo byo kugwingira, 9% bafite ibiro bitajyanye n’imyaka yabo naho 3% bakaba bafite ikibazo cy’inzara.
Kuri uyu wa Kane tariki ya 9 Gashyantare 2017, ubwo ikigo UAExChange cyasuraga abana 32 bafite ibibazo by’imirire mibi bo ku kigo nderabuzima cyo mu Biryogo kwa Nyiranuma , bakabashyikiriza amata angana na litiro hafi 200 byagarutsweho ko mu Karere ka Nyarugenge hakiri ibibazo by’imirire mibi.
Nyagahinga Jean de Dieu, Umuyobozi ushinzwe ubuzima mu karere ka Nyarugenge yatangaje ko hagikenewe ubukangurambaga ndetse no kwigisha ababyeyi kuko hari abumva Nyarugenge nk’umujyi gusa bakibwira ko ibibazo by’imirire mibi bidahari, bikigaragara.
Ati “Hari abumva Nyarugenge bakumva ko ari umujyi gusa, nyamara ibibazo by’imirire mibi biracyahari, niyo mpamvu dushimira abafatanyabikorwa bahisemo kuza gutanga amata ku bana bafite ibi bibazo.”
Umujyi wa Kigali uri mu cyumweru cyo kurwanya imirire mibi ku bana bari munsi y’imyaka itanu cyatangiye tariki ya 6 kikazasozwa ku ya 10 Gashyantare 2017, mu murenge wa Bumbogo wo mu karere ka Gasabo, uza ku isonga.
Bamwe mu babyeyi bafite abana bagaragarwaho n’imirire mibi bavuze ko kubura umwanya wo kubitaho, barwana no kubona imibereho ari kimwe mu bituma bagira imibereho mibi nk’uko byagarutsweho na Barakagwira Françoise.
Ati" Nkanjye narafunzwe ngarutse umwana wanjye yarahuye n’imirire mibi, mbese imibereho mibi tuba dusanganywe igera no ku bana bacu."
Umuyobozi wa UAExChange mu Rwanda N. Riyaz yatangaje ko bari mu bikorwa bise ‘gushimisha abandi’ bityo akaba ariyo mpamvu bahisemo gufasha abana bafite ikibazo cy’imirire mibi kugira ngo bakure neza.
Ati “Kugira icyo dufasha sosiyete ni umuco wacu muri UAExChange, ntabwo twoherereza amafanga abari mu mahanga ngo tunavunje amafaranga gusa, ahubwo tunafasha sosiyete nk’abatishoboye kugira ngo tubazanire ibyishimo.”
“Twafatanyije n’umujyi wa Kigali mu cyumweru barimo cyo kurwanya imirire mibi mu bana bari munsi y’imyaka itanu niyo mpamvu twahisemo kubaha amata.”
UAExChange ni ikigo cyoherereza abantu abantu amafaranga mu bihugu bitandukanye hakoreshejwe banki, moneygram,western union n’ubundi buryo ndetse bakanakora n’akazi ko kuvunja amafaranga.
Iki kigo kimaze kimaze imyaka 36 gishinzwe, kimaze imyaka itandatu gikorera mu Rwanda.


text:
Kuri iki gicamunsi cyo ku cyumweru tariki 09 nzeli Orchestre IMPALA yataramiye abanyamusanze karahava ibi birori bikaba byabimburiwe no kwigaragaza kw’Impala n’Imparage dore ko benshi bakomezaga kwibwira ko bidashoboka.
Nyuma yo kwigaragariza abakunzi iki gitaramo kikaba cyafunguwe kumugaragaro n’umuyobozi w’akarere ka Musanze watangiye asaba abaje muri iki gitaramo kubanza gufata umunota umwe wo kwibuka bamwe mubari bagize orchestre Impala bitabye Imana.
Iki gtaramo cyatangiye gikereweho isaha imwe ugereranije n’igihe cyari cyateganirijwe gutangira ibi ahanini bikaba byatewe n’ikibazo cy’ihindagurika ry’ikirere rya hato na hato kuko iki gitaramo cyari kiri kubera hanze muri Stade Ubworoherana
Orchestre Impala ikaba yahereye kundirimbo NYIRAMARIZA maze abari aho bose bagasubira mubihe byo hambere bakanyurwa maze bagatangira gukoma amashyi.
Uko igihe cyagendaga cyicuma niko abantu bagendaga barushaho kuryoherwa maze bagahaguruka bakikoza mukirer uko hagiyemo indirimbo bakunda doreko abitabiriye igitaramo bishimiraga indirimbo yabaga icuranzwe iyo ariyo yose
Iki gitaramo kikaba cyashojwe bugorobye dore ko cyari ari gitaramo cyo ku manywa aho basoze ahagana mu ma saha ya saa kumi n’ebyiri n’igice ntawifuza gutaha.


text:
Abatuye i Mageragere bibaza ukuntu bagicana agatadowa
Abaturage bo mu murenge wa Mageragere muri Nyarugenge bibaza impamvu bagicana agatadowa kandi bamaze imyaka itatu baratanze amafaranga yo kwizanira amashanyarazi.
Abaturage bavuga ibyo ni abatuye mu tugari twa Kavumu, Ntungamo na Runzenze. Bahora basaba ubuyobozi kubafasha kubagezaho amashanyarazi ariko ntibabone igisubizo; nkuko umwe muri bo abisobanura.
Agira ati “Birababaje kubona tugicana udutadowa mu mujyi wa Kigali; tumaze imyaka irenga itatu twaratanze amafaranga yo kwizanira amashanyarazi ariko ntibayaduhe, kandi ntibigeze batubwira impamvu.”
Akomeza avuga ko abaturage ubwabo bari bariyemeje kwishakamo amafaranga ibihumbi 56 Frw buri rugo, bakizanira amashanyarazi.
Bakusanyije amafaranga abarirwa muri miliyoni 3RWf ariko ngo imyaka itatu irashize ntayo barahabwa.
Ubuyobozi bw’Akarere ka Nyarugenge ariko bwizeza abo baturage ko bazagezwaho amashanyarazi bitarenze imyaka ibiri.
Umuyobozi w’Akarere ka Nyarugenge, Kayisime Nzaramba avuga ko bazaha amashanyarazi abaturage bo muri utwo tugari bahereye ku mafaranga abo baturage bari barakusanyije.
Ibyo kandi ngo bizashoboka kuko Ikigo cy’igihugu gishinzwe gukwirakwiza amashanyarazi (EUCL) cyatangiye kugeza i Mageragere umuyoboro w’amashanyarazi kubera ko hagiye kwimurirwa gereza nkuru ya Kigali,1930.
Agira ati “Ayo mafaranga bari barabikije, niyo tuzaheraho tugatanga amashanyarazi ku begereye imiyoboro migari ku ntera itarenga metero 37."
Akomeza avuga ko n’abatishoboye bazacanirwa. Ikindi ngo ni uko ingo 3,199 zegereye imiyoboro migari ari zo zizahabwa umuriro. Izindi ngo 1589 zitahegereye zikazahabwa imirasire y’izuba.
Kuri ubu abatuye Akarere ka Nyarugenge bafite amashanyarazi babarirwa muri 80% bitewe n’uko ari mu mujyi.
Leta y’u Rwanda ivuga ko mu mwaka wa 2020 izaba imaze guha abaturage ingufu z’amashanyarazi ku rugero rwa 70% bavuye kuri 25% ikigero kigezweho muri iki gihe.


text:
Abanyarwanda bagomba guteza imbere umuco wo gusoma no kwandika
Ubwanditsi ni uburyo bwo kugirana ibiganiro, gutumanaho, no kumvisha abantu icyo ushaka kubabwira udafunguye umunwa. Niyo mpamvu buri wese aho ava akagera afite uburenganzira bwo kwandika ndetse no gusoma ibyo ashaka, igihe ashakiye no mu birimi ashaka. Akaba ari nayo mpamvu nta muntu ufite uburenganzira bwo kubwira undi ngo nareke kwandika, cyangwa ngo amuhindure umwanzi kuko yavuze ibitamunyuze.
Ibi ni ugukandamiza, cyane cyane iyo biturutse ku biyita abayobozi. Nabigereranya no gupfuka umuntu umunwa cyangwa kumukangisha igitsure nk’ ubwira umwana we. Muri iki gihe buri wese mu nzira iharanira ubwigenge n’ ukwisanzura mu buzima bwacu, ni ngombwa kumva neza icyo bivuga, kandi bakabishyira mu bikorwa. Kwandika ni uburyo bw’ ubwisanzure (Freedom of expression). Mu bihugu byinshi iyi niyo ngingo ya mbere mu itegeko nshinga ryabyo, kuko ukwisanzura ari uburenganzira tuvukana.
Ubwanditsi ni igikoresho gikomeye cyane mu kurinda amateka cyangwa amahame (Principles) kugirango atavaho agorekwa na ba mayeriste, rutemayeze, cyangwa abagenzwa n’ inyungu zabo bwite. Niyo mpamvu iyo igihugu gitewe n’ umwanzi akagifata, yihutira gutwika inyandiko zose z’ amahame n’ amateka yagengaga icyo gihugu. Byarabaye mu Rwanda, byarabaye I Bugande, Iraq, Ubudage n’ ahandi henshi. Umwanzi kandi yihutira kwica abahanga mu bwanditsi no mu buhanzi nkuko mwabibonye mu Rwanda, aho ba Ferdinand Nahimana bahizwe kubura hasi kubura hejuru, ba Murego Donat bahotorewe mu mashyamba, padiri Mudashimwa n’ abandi benshi. Abatazi Padiri Mudashimwa niwe wari waranditse akanaririmba indirimbo z’ inzirabwoba, imbangurirakubanza, ababerankiko n’ izindi.
Ese Umuntu yandika ryari?
Umwanditsi yandika iyo yumva afite ubutumwa bukeneye kugera kuri benshi bashoboka. Haba mu bitabo, ibinyamakuru…Akenshi umwanditsi kuri politiki yandika kubera ibintu abona bitanyura mu nzira yemera cyangwa yifuza. Ariko ni ngombwa ko atanga ibyemezo bigaragara byerekana impamvu yandika ibyo yanditse, kuko umwanditsi ugira ubwenge, agomba kugabanya ibibazo bishobora kumubazwa nyuma y’ inyandiko. Ibi ni ibyangombwa by’ inyandiko iburira, ibaza, ariko akenshi idasubiza.
Mu nyandiko isubiza indi, umwanditsi agomba kwerekana koko ko yasomye ibivugwamo, cyangwa ibivuga ku nyungu ze zaba umwana we, inzu ye, cyangwa uwamutumye. Umuntu usubiza inyandiko yita cyane cyane ku byavuzwemo kurusha uwabivuze, cyangwa igihe yabivugiye. Kuko iyo ibyo bitabaye, ahubwo agahitamo gusubiza atasomye, cyangwa yihunza ibyanditswe, aba yerekanye ingufu nke mu bumenyi bwo kungurana ibitekerezo.
Mu Rwanda cyane cyane muri opposition, ibyo byabaye umuco aho abayobozi bahitamo kwita “Inkotanyi” uwabanditse wese. Bagakina umukino w’ iterabwoba, ari byo bituma abanyarwanda benshi batinya kwandika ku bayobozi babo ngo batabacira iteka. Banyarwanda! Abatazi imungu yamunze U Rwanda, ni iyingiyi; Umuco wa “ndiyo bwana”, “Mutware Wacu”, …nicyo cyatumye kugeza ubu nta muyobozi, ndavuga ukorera abaturage dufite. Kubera ko abo bayobozi nabo bamenye ubwoba bw’ abanyarwanda, babwuririraho, bakababwira ko nta wundi mutware wabatwara neza atari we.
Ibi biteye agahinda kuko ubona Grégoire Kayibanda yararuhiye ubusa. President Jefferson wa USA kera yaravuze ngo “When the people fear the government there is tyranny, when the government fears the people there is liberty” Ni ukuvuga ngo “Iyo umuturage atinya ubuyobozi haba hari leta y’igitugu, iyo ubuyobozi butinya abaturage haba hari ubwisanzure”. Iby’ I Rwanda rwa gasabo turabizi, ariko muri opposition hasa naho hibagirana, nyamara impamvu byananiranye nuko buri gihe ubwiru bubamo buhishe ibisebe byabaye imifunzo, abayoboke barumiwe barayoboka gusa. Buri munyeshyaka ni umutware wagabanye imitwe y’ impunzi zishwe n’ agahinda.
Ese ubu hakorwa iki?
Abanyarwanda bafite impuguke, abahanga, aba doctors n’ abantu bikoreye impapuro za diplome, bambaye amakoti n’ ibiziriko (za cravates) banywa amayoga adashira. Ariko naho birangirira. Bose bahagarara imbere y’ abatware babo (Abayobozi b’ amashyaka), bagahinduka imigabane n’ ibipande by’ abami babo. Bose babaye nk’ abarinzi b’ umutware aho kuba abajyanama babo. Nta numwe utinyuka kubaza ikibazo, kuvuguruza umuyobozi, ngo kugirango batamuca mu ishyaka. Kubera ko njye rero nta cyizere ngifite muri politiki y’ amakoti, abasore n’ inkumi ni mwe musigaye.
Gukurikira buhumyi kubera umuco mubi twakuriyemo w’ ubutware na “Mwene wacu” ni ubujiji buzabaheza mu mwijima utazashira. Nta kibi kirimo na gato gutinyuka umuyobozi wawe, kumuhangara, ukamubaza ibibazo bikomeye kandi bidashimishije. Ntabwo akazi k’ umurwanashyaka ari ugushimisha no gukeza umutware. Ntabwo ari ukumuririmbira no kumwoza ibirenge ngo urebe ko yakugabira. Biragaragara ko ubuhake bwamunze abana b’ u Rwanda, bukaba bukomeje guhererekanywa “generation after generation”.
Reka nibwirire abahutu kuko nibo mvamo. Nta muntu uzabacyura. Nta muntu uzadukiza. Tuzakizwa nuko tuzavamo abantu nka Rukara rwa bishingwe. Nk’ abacunguzi FDLR, kugeza ubu berekanye ko badakeza umutware, batirirwa mu makoti batonze umurongo mu bazungu.Rubyiruko mwubahe ariko mutinyuke kuko demokarasi itangirira aha, kuko guhakwa ni indwara y’ ubwami. Mugire “Principles”. Mugire ishema. Abaturage batagira amateka barutwa n’ abapfuye. Ntabwo Kayibanda, Mbonyumutwa n’ abandi baraye amajoro, ngo muzabe bajeyi. Mwandike, musome, mubohore imitwe yanyu mbere yo kubohora U Rwanda.
Jean-Paul Rugero Romeo
Ikazeiwacu.fr


text:
AGACIRO K’ IGIHE
AGACIRO K’IGIHE
Mwana wanjye, urajye wibukako IGIHE ari umurage twahawe kuburyo bungana, ndavugako Iminota 30 yawe ingana n’iya Bill Gate ariko nyamara muminota 30 yawe uba uvuga,uryamye,uruhuka utakoze, buriya untera agahinda nyamara iminota 30 ya Bill Gate aba yinjije ama miliyalidi y’amadorari.
DORE AGACIRO K’IGIHE KIBONDO CYANJYE URAMENYE.
- Nushaka kumenya agaciro kumwaka umwe: Uzabaze umunyeshuri wasibiye muri Kaminuza azakubwira.
-
Nushaka kumenya agaciro k’ukwezi kumwe: uzabaze umubyeyi wabyaye umwana utagejeje kumezi 9 nawe azagusobanurira iby’urwo ruhinja.
-
Nushaka kumenya agaciro k’icyumweru: uzabaze umuntu ufite ikinyamakuru gisohoka rimwe mucyumweru kandi ariho acungiye amarariro.
-
Nushaka kumenya agaciro k’Umunsi: uzabaze umuntu utunzwe no guca incuro ngo abone icyo ararira bityo iminsi yicume.
-
Nushaka kumenya agaciro k’isaha imwe: uzabaze umuntu utegereje umukunzi we habura isaha ngo bahure
-
Nushaka kumenya agaciro k’umunota umwe: uzahagarike guhumeka maze umunota urangire, cyangwa indege cyangwa train bizagusige uzambwira !
Umuntu naguha igihe cye,azaba aguhaye byinshi kd nawe nuha umuntu igihe cyawe uzamenyeko umuhaye impano igenda ntigaruke. Marana n’inshuti zifatika igihe cyawe nibwo utazicuza mubuzima bwawe!


text:
Hari mu ruzinduko yakoreye muri ako karere aho yari agiye gusura abahinzi bahinga kuri hegitari 900 ziherereye mu murenge wa Matimba mu gishanga cya Kagitumba.
Umunyamuryango w’iyo koperative witwa Musemakweli Edouard, yavuze ko kubura amasoko y’umusaruro bituma abaturage bajya kuwugurisha muri Uganda bakabaye bawujyana muri koperative.
Yagize ati "Ubu turacyafite mu bubiko nka soya twahinze mu gihembwe gishize, ibyo rero ni byo bituma abahinzi bajya kugurisha muri Uganda cyangwa bakabigurisha mu bamamyi."
Ibindi bibazo bamugejejeho birimo kuba nta bwanikiro buhagije bafite ku buryo hari umusaruro wangirika.
Bamweretse kandi ikibazo cy’uko nta muhanda bafite ubafasha kugeza umusaruro wabo kuri koperative banasaba ko bahabwa amahema bazajya bashyiramo amazi mu gihe cy’izuba.
Minisitiri w’Intebe yijeje abahinzi ko hagiye koherezwa itsinda rizareba ibibazo byose bafite muri koperative n’icyakorwa kugira ngo bikemuke.
Yagize ati "Ikiba cyatuzanye ni ukugira ngo tuganire namwe tumenye ibibazo muhura na byo no kureba uko twafatanya kubikemura. Ibibazo mufite ubu ntabwo twahita tubikemura ariko tuzafatanya n’inzego bireba kugira ngo bibonerwe umuti."
Ku kibazo cy’isoko, Minisitiri w’Ubucuruzi n’Inganda, Vincent Munyeshyaka, yavuze ko bagiye kuzazana ikigo kizafasha iyo koperative guhungura ibigori kikanabibagurira.
Koperative KABOKU ihinga ibigori n’imboga, kuri hegitari 900, ikaba irimo abanyamuryango basaga 1083. Kugeza ubu abahinzi beza hagati ya toni esheshatu n’umunani.


text:
Ni ukubera iki abana barira buri gihe nimugoroba mu masaha amwe? Ni gute se wamushyira mu gihe cyiza cye cyo gusinzira? Umuganga.com twagerageze kubashakira ibisubizo.Urubuga www.doctissimo.fr rwanditse ko abana bakunda gusinzira cyane ariko kubishaka bigenda bihinduka vuba bijyanye n'imyaka yabo, ni yo mpamvu n'ababyeyi babo bagomba kugendera ku rujyano (rythme) rw'iyo mihindagurikire.Ni gute se wahitamo uburyamo? Ni ngombwa se kumuryamisha mu cyumba cy'ababyeyi?
Abana ntibasinzira kimwe kabone n'ubwo baba banganya imyaka, na nobe kandi uko baba babikeneye si nk'abantu bakuru. Imyaka yose yaba afite, umwana aba akeneye ahantu hatuje mbese haberanye no gusinzira mu gihe aruhuka.
Catherine Salinier, umuyobozi mukuru wungirije wa AFPA (Association Française de Pédiatre Ambulatoire), avuga ko umwana yubahiriza gusinzira iyo atuje kandi amerewe neza. Gutuza ntibivuze kuba nk'umurambo, ahubwo yagombye kuba atananizwa ku maywa cyangwa nimugoroba.
Ni iby'igiciro kumenya ibimenyetso by'umunaniro umwana agira nko kudashaka gukina no kurizwa n'ubusa. Iyo bigenze bityo, ntugatinde kuryamisha umwana wawe witwaje ko atari igihe cyo kuryama, cyangwa se uhugiye muri rwishi.
Ariko kandi, hakagombye kubaho igihe ntakuka agomba kuryamiraho n'ubwo usanga bidateye ikibazo cyane kugendera ku masaha agenwe y'umuryango. AFPA ivuga ko atari byiza gukoresha umwana mu gihe amenyereyemo kuryama. Ngo ni byiza kandi kumvisha neza umwana ko ari igihe cyo gusinzira kandi ko agomba kubikora abyishimiye.
Ku bana bakivuka kugeza ku mezi agera kuri atatu basinzira amasaha 3 cyangwa ane uko batoye agatotsi, nk'uko Catherine abivuga. Ngo ni yo mpamvu ari ibisanzwe kubona umwana akangutse nko mu gicuku; nyuma y'iki gihe ngo umwana ntaba agikanguka cyane nijoro ahubwo atangira gukurikiza ababyeyi be.
Umwana uri hagati y'amezi 3 kugeza ku myaka itatu aba agomba kuruhuka inshuro eshatu ku munsi byibuze kuko igihe yaruhuka ari mu rugo ntiyabura n'icyo abona yajyanwe mu myidagaduro n'ahandi.
Nyuma y'imyaka ibiri, kuruhuka byibuze amasaha 2 ya nyuma ya saa sita arahagije muri rusange, ariko biterwa n'uko bimugwa neza, icya ngombwa ni uko yaruhuka.
Kuryama k'umwana ku manywa ntibimubuza gusinzira nijoro ahubwo iyo atasinziriye ku manywa bituma abura n'ibitotsi bya nijoro, ibi bikaba binyuranye n'ibyo ababyeyi benshi batekereza biyumvisha ko aba atagikeneye gusinzira.
Niba umwana wawe ubona adashabukira kuruhuka, ni byiza kumusuzumisha kubera ko hari igihe biterwa n'ibibazo byo mu miryango, n'ibindi bituruka ku babyeyi.


text:
Gahunda yo gusenya inzu ziherereye muri aka gace kari mu twubatse nabi muri Kigali, hakubakwa mu buryo bugezweho yatangiye kuvugwa muri Nzeri 2017.
Mu kiganiro na The Newtimes, Umuvugizi w’Umujyi wa Kigali, Bruno Rangira yatangaje ko kuri ubu bari ku musozo w’ibikorwa byo gukora igenamigambi ndetse mu gihe cya vuba bakaba bari gutegura gahunda yo guhura n’abaturage ngo bababwire agaciro k’imitungo yabo.
Muri Nzeri umwaka ushize Umushoramari Karera Denis yari yatangaje ko kuvugurura Kangondo I na II bizakorwa binyuze mu mushinga Savannah Creek, ikigamijwe akaba ari ukuhagira ahantu haza mu duce twa mbere twubatse neza muri Kigali.
Icyo gihe yabwiye iki kinyamakuru ko kwimura abaturage bizakorwa mu 2018, mu ntangiriro za 2019 bagatangira kubaka inzu zigezweho zigera kuri 520, igikorwa biteganyijwe ko kizamara imyaka itatu.
Ku wa Kabiri w’iki cyumweru Karera yavuze ko kugeza ubu ibyo basabwa ku ruhande rw’abo nk’abashoramari bisa n’ibyarangiye, ibisigaye bikaba biri mu maboko y’Umujyi wa Kigali.
Ati” Ku ruhande rwacu twiteguye gutangira. Dutegereje ko Umujyi wa Kigali ushyira mu bikorwa ibiwureba, ubundi tugahita dutangira.”
Abaturage ntibakozwa ibyo guhabwa ingurane z’inzu
Amakuru The Newtimes yamenye umwaka ushize ni uko abatuye muri aka gace biteganyijwe ko kazasenywa bazahabwa izindi nzu mu Busanza mu Karere ka Kicukiro nk’uko biri muri gahunda y’igihugu yo kuvugurura imituririre.
Umujyi wa Kigali uvuga ko igikorwa cyo kwimura abatuye Kangondo I na II gihuriweho n’Akarere ka Gasabo, Ikigo cy’Igihugu gishinzwe imyubakire, RHA ndetse n’abikorera.
Rangira yasobanuye ko mu kubimura umushoramari azakurikiza amategeko n’amabwiriza ateganyijwe mu rwego rwo kubatuza mu nzu nziza. Abaturage kandi na bo bakaba bagomba kubigiramo uruhare.
Nubwo kugeza ubu umushoramari yamaze kubona hegitari 27 mu Busanza zizubakwamo inzu zigenewe imiryango 780 izimurwa muri ‘Bannyahe’, ibi abaturage bo ntibabikozwa aho bifuza guhabwa ingurane y’amafaranga.
Ntaganzwa Vianney ufite inzu zirimo n’iyo akodesha ikamwinjiriza ibihumbi 100 by’amafaranga y’ u Rwanda ku kwezi, yavuze ko yasuye mu Busanze aho bivugwa ko bazubakirwa, ariko we n’abaturanyi be bifuza ingurane y’amafaranga.
Ati “Abantu hano ntabwo bashaka inzu zizubakwa mu Busanza, ahubwo barifuza guhabwa amafaranga kugira ngo bajye kwishakira izindi bitewe n’aho bifuza gutura. Turashaka amafaranga.”
Yakomeje avuga ko kuwa Kabiri ari bwo byari biteganyijwe ko bahura n’abayobozi b’Umujyi bakaganira, inama ikaba yarasubitswe, gusa icyo yifuza akaba ari uguhabwa amafaranga ahwanye n’agaciro k’inzu ye.
Ibi kandi abihuriyeho na Turatsinze Adiel, uvuga ko batanyuzwe n’uburyo basobanuriwe ibijyanye n’uyu mushinga, kandi ibyo bashaka gukora bidakwiye.
Ati” Icyifuzo cyacu nuko baduha ingurane y’amafaranga bitewe n’agaciro k’inzu zacu. Ni gute batekereza ko urugero nkanjye nzita kubana banjye mba mu nzu nahawe, ariko ntagishobora kubona amafaranga nakuraga mu gukodesha inzu zanjye.”
Umujyi wa Kigali wanze kugira icyo utangaza ku bijyanye no kwemera ibyo abaturage basaba, ukomeza gushimangira ko icyo wifuza ari uko batuzwa mu nzu nziza.


text:
Icyitwa icyago gikomoka ku kazi ni ikigwiririye umukozi cyose ku murimo we, kigahungabanya ubuzima bwe. Igihe cyose ari mu nzira imuvana iwe ajya ku murimo cyangwa imuvana ku murimo ataha iwe. Igihe cyose ari mu nzira ihuza aho akorera n’aho afungurira cyangwa se aho akorera n’aho ahemberwa. N’ igihe cyose ari mu rugendo rw’ubutumwa yoherejwemo n’umukoresha.
Icyitonderwa ariko, kuri izo mpanuka zo mu mayira bareba niba kanaka atanyuze mu nzira ziziguye ku mpamvu ze bwite cyangwa ziterekaranye n’akazi akora.
Ibyago bikomoka ku kazi
Icyitwa icyago gikomoka ku kazi ni ikigwiririye umukozi cyose ku murimo we, kigahungabanya ubuzima bwe. Igihe cyose ari mu nzira imuvana iwe ajya ku murimo cyangwa imuvana ku murimo ataha iwe. Igihe cyose ari mu nzira ihuza aho akorera n’aho afungurira cyangwa se aho akorera n’aho ahemberwa. N’ igihe cyose ari mu rugendo rw’ubutumwa yoherejwemo n’umukoresha.
Indwara ikomoka ku kazi ni indwara ifata umuntu bitewe n’akazi akora cyangwa n’impamvu iturutse kuri ako kazi, iyo ndwara ikaba inkurikizi yihariye y’uwo murimo.
Mu yandi magambo mbese n’indwara yanduzwa n’akazi cyangwa se imikorerwe yako.Ubusanzwe indwara zikomoka ku kazi zirazwi, kuko Iteka rya Minisitiri no 623/ 06 ryo ku wa 14 Kanama 1980 ryemeza lisiti y’indwara babona zikomoka ku kazi. Iyo lisiti ikaba rero yerekana indwara nyinshi, ikerekana imirimo cyangwa ibikoreshwa bishobora kuzanduza ndetse n’ibihe buri ndwara yishingirwamo (délai de prise en charge ).
Dushingiye ko indwara zikomoka ku kazi zifite lisiti yemejwe n’Iteka rya Minisitiri. Haramutse habonetse indi ndwara itanditse kuri lisiti nyamara ikomoka ku kazi mu by’ukuri, hateganyijwe iki?
Iriya lisiti y’indwara zitewe n’akazi ntabwo yakozwe ku buryo budasubirwaho. Ishobora kongerwaho izindi ndwara igihe byemejwe na Muganga ko nazo zikomoka ku murimo. Icyo gihe rero bisabwa Minisitiri ufite ubwiteganyirize mu shingano ze maze agafata ibyemezo bikwiye.
Amategeko ateganya ko mu gihe umukoresha atabikoze umukozi ashobora kubyikorera ku giti cye, akabikorerwa n’abe cyangwa umuyobozi wese umwegereye.
kumurihira amafaranga yo kumuvana aho yagiriye impanuka kugera kwa muganga cyangwa imuhira ;
kuriha amafaranga yo mu bitaro ;
kuriha amafaranga y’imiti ;
kumuha insimburamushahara igihe atahembwe mu burwayi bwe ;
kumuha insimburagingo kuyikeneye ;
amafaranga y’ubumuga yagize igihe yatakaje umushahara cyangwa ukagabanuka ;
amafaranga yo gushyingura umurambo w’umukozi aramutse yitabye Imana.
Ikindi twavuga ni uko amafaranga y’ubwiteganyirize udashobora kuyaraga uwo wishakiye. Amategeko ateganya abo agenewe igihe uwayafataga cyangwa uwagombaga kuyafata yitabye Imana.
Impamvu zishobora gutuma dosiye y’uwagize ibyago bikomoka ku kazi ihakanirwa cyangwa itinda ni nyinshi :
Tubanze turebe ibyerekeye dosiye ihakanirwa :
1o Hari kuba Ikigo cy’Ubwiteganyirize gisanze ibyago byakimenyeshejwe bidakomoka ku kazi by’ukuri;
2o Hakaba no kuba uwagize ibyago ataragize ubumuga asigarana cyangwa bwatuma umushahara we ugabanuka.
Tugaruke kuri izo mpamvu ku buryo burambuye:
Impamvu ya mbere:
Dosiye ihakanirwa ni uko ibyago bivugwamo bidakomoka ku kazi by’ukuri:
Ibyo ni ibintu bikunze kuboneka. Umukoresha akagira atya bitewe akenshi no kudasobanukirwa bihagije ati umukozi wanjye agize impanuka itewe n’akazi. Akuzuza urupapuro rumenyesha impanuka (Modèle A1) ndetse n’izindi zose zuzuzwa na Muganga zikaboneka. Dosiye yagera mu Kigo cy’Ubwiteganyirize ababishinzwe bagasanga impanuka yarabaye koko, ariko ntaho ihuriye rwose n’akazi yakoraga
Icyo gihe rero Ikigo cy’Ubwiteganyirize kiramwandikira kiti tumaze gusuzuma dosiye yawe, twasanze ibyago byakugwiririye bidakomoka ku kazi. Ubwo dosiye igahakanirwa ityo mu byerekeye ibyago bikomoka ku kazi.
Gusa igihe uwagize ibyago yakurijemo urupfu cyangwa se ubumuga bwa burundu, Ikigo cy’ubwiteganyirize cyashyikirizwa ibyangombwa bijyana n’isaba rya pansiyo y’ubupfakazi n’ubupfibyi cyangwa se pansiyo y’ubumuga, maze izo pansiyo zikaba arizo zitangwa.
Impamvu ya kabiri:
Dosiye ishobora guhakanirwa bitewe n’uko uwagize ibyago atagize ubumuga asigarana cyangwa ngo umushahara we ugabanuke.
Urugero: Umukozi akagira ibyago by’akazi koko, ariko ku cyemezo cyo kwa Muganga (Modèle A5) bakandikaho ko afite ubumuga bwa 0 o/o; ko ari nta bumuga afite mbese, nta n’imiti yaguze, yemwe yaranahembwe mu gihe cy’uburwayi bwe. Icyo gihe nabwo dosiye irahakanirwa Ikigo cy’Ubwiteganyirize kikandikira nyirayo vuba vuba kimumenyesha impamvu zibiteye kugira ngo adakomeza gutegereza.
Gutinda kw’idosiye noneho:
Urebye impamvu n’imwe, yo kuba dosiye ituzuye. Koko rero, hari abakozi benshi bagira ibyago bitewe n’akazi, maze hagakorwa gusa rwa rupapuro rukorwa n’umukoresha mu imenyesha ry’ibyago byabaye. Ubundi rero bakiyicarira ngo batagereje amafaranga mu Ikigo cy’Ubwiteganyirize. Nyamara kandi icyo Kigo rugikubita cyarabandikiye kibamenyesha ko dosiye zabo zituzuye kibabwira ibibuzemo, kibarangira n’aho bazabikura.
Bamwe bakinubira kubishaka, abandi bakabizana kamwe kamwe ku buryo mbese rya kererwa rigenda ryiyongera buhoro buhoro. Biturutse kuri nde? Biturutse kuri bene amadosiye ubwabo binumiye ntibajye gushaka ibyangombwa Ikigo cy’Ubwiteganyirize kibasaba; biturutse se ku bakoresha babo cyangwa ndetse abaganga batabaha bwangu ibyo byangombwa. Aho rero nagira ngo twe gutinda cyane mu gusobanura iyi ngorane kuko yisobanura ubwayo, ahubwo tugerageze kuyishakira umuti. Umuti ni ukumenyesha abateganyirizwa impapuro zose zikenerwa igihe cyo gukoresha dosiye y’ibyago bikomoka ku kazi, aho ziva n’ibihe zitangwamo, bityo buri wese akazajya ashyiraho ake kugira ngo dosiye ye naramuka agize ibyago itazadindira.
Mugane rero Ibiro by’ Ikigo cy’Ubwiteganyirize mu karere mutuyemo bizabasobanurira bihagije. Twongeye kwibutsa abakoresha n’abaganga ko bajya bagerageza kwihutisha ikorwa ry’izo mpapuro, kugira ngo bidakomeza gukerereza igobokwa ry’abo bakozi babaye.
Ubundi rero igihe impanuka ibaye ku mukozi bitewe n’akazi, umukoresha agomba kuyimenyesha Ikigo cy’Ubwiteganyirize mu minsi ine, ni itegeko. Ikindi twavuga aha ni uko mu gihe umukoresha atabikoze cyangwa yagize impamvu zimubuza kubikora, iryo menyeshwa rikorwa na nyir’ubwite cyangwa abamuhagarariye mugihe kitarenze imyaka ibiri impanuka ibaye.
Muti rero uriya mukozi ubaye ikimuga kandi Ikigo cy’Ubwiteganyirize kikaba ntacyo gishobora kumumarira kubera ko kitamenyeshejwe mu gihe giteganijwe n’amategeko ibyamubayeho, azamera ate, azaba uwande, kandi bitagishobotse? Icyo gihe ikibazo gishobora gufata inzira z’inkiko, maze nazo zikarenganura uwarenganye zikurikije amategeko
Umuntu agize impanuka, Muganga agateganya igihe ashobora gukirira, ndetse nawe akisubirira ku kazi. Ariko hashira umwaka akamugara kubera ingaruka za ya mpanuka akazi kakamunanira; icyo gihe ashobora gusubira kwa Muganga, bakongera bakamusuzuma, noneho bakagena igipimo cy’ubumuga bwe bakurikije uko bwiyongereye, bityo Ikigo cy’Ubwiteganyirize nacyo kikamugoboka.
Ibyo birateganije rwose, byaba ku basanganywe ibipimo by’ubumuga, byaba no kubabonye ibipimo bya 0%. Ahubwo ndetse usibye n’uriya wumvise ubushobozi bwe ku kazi butangiye kuba buke, n’undi wese ubishatse ashobora ku bwende bwe kongera kujya kwisuzumisha kwa Muganga kugira ngo agenzure ubumuga bwe.
Nk’uko na none Ikigo cy’Ubwiteganyirize gishobora kubisaba umuntu uyu n’uyu igihe bibaye ngombwa.
Ikindi kandi iyo habaye impaka kukigereranyo cy’ubumuga budatezuka, nyir’ubwite ashobora gushyikiriza ikibazo cye Akanama karenganura gateganijwe mu mategeko agenga ubwiteganyirize nako kakifashisha Akanama k’Abaganga gashyirwaho na Minisitiri ushinwe Ubuzima kagacyemura impaka.
Inama twabagira bombi ni uko buri wese ku bimureba yashyiraho ake kugirango duhashye ibyago bikomoka ku kazi kuko byagaragaye ko no ku rwego rw’isi yose bigenda byiyongera ku buryo budasanzwe uko imyaka ihita. Ni inshingano y’umukoresha ku rwego rwa mbere ni n’iy’umukozi ku rwa kabiri bagendeye kuri politiki ya Leta.
Umukoresha agashyira mu kigo ingamba zo kwirinda, umukozi na we akazikurikiza ndetse akanatungira agatoki umukoresha aho abona hasa n’ahagiye gusigara inyuma. Inyungu zabyo ni iz’umukoresha, umukozi, umuryango, ndetse n’igihugu cyacu.
Umwanzuro twafata ni uko kwirinda ibyago bikomoka ku kazi, Atari umugambi ufatwa n’umuntu umwe cyangwa ngo ufatwe mu munsi umwe ahubwo ni umugambi ufatwa n’umuntu ku giti cye, agatera intambwe umunsi ku wundi, akabyicengezamo, akabyitoza ari ko abitoza n’abandi. Uko gushyira hamwe kuzera imbuto zizagaragarira abantu benshi, mu nzego zinyuranye.
Umukoresha wese mu kigo cye azirikane kandi afate ingamba zijyanye n’uburyo bwo kurinda ibyago bikomoka ku kazi. Umukozi yumve ko batahiriza umugozi umwe yitabire gushyira mu bikorwa ibyo asabwa.
Inzego zinyuranye za Leta bireba cyane zibigiremo uruhare rukomeye mu rwego rw’amategeko, kwigisha, gusobanura, kugenzura, guhwitura, twese intego ibe imwe y’uko: Ubuzima buzira ikibuhungabanya ku kazi ari isoko y’amajyambere ya buri wese.


text:
Urwenya: Yahinduye Amata Kanyanga
Yahinduye Amata Kanyanga
Umusaza MUTESA yavuye mu Mutara yifitiye akajerikani (jerrycan) kuzuye kanyanga ariko mu rwego rwo kujijisha asuka amata inyuma y'akajerikani kugira ngo polisi itamufata ngo atwaye ibiyobyabwenge. Bidatinze umusaza yahuye na bariyeri , abapolisi bahagarika imodoka batangira gusaka ariko bakumva impumuro ya kanyanga, barasaka hose babura aho kanyanga iri. Nyuma baza kubona umusaza ufashe akajerikani bamubaza ikirimo nawe ati : bana banjye ni amata njyaniye umuhungu wanjye uba i Kigali. Abapolisi bati : reka turebe mzee ! Bapfunduye basanga ari kanyanga baramubaza bati : “niko mzee, kuki watubeshye ngo ni amata utwaye ?Mzee ati : none se n'iki bana ba !!!Umupolisi ati urabona atari kanyanga ? Umusaza atangaye cyane yagize ati : arongeye kandi ? Umupolisi ati : “inde wongeye mzee ?”mzee ati “wa mwana.” Polisi ati “uravuga uwuhe mwana ?” Umusaza ati : “wa mwana Yezu ibyo yakoze i Kana ahindura amazi vino nanjye arabinkoze ahinduye amata yanjye kanyanga ?”
Shyiraho Igitekerezo!
Subscribe to: Post Comments (Atom)


text:
Umuturage witwa Nsanzitora Jean Claude utuye mu mudugudu wa Gisaka akagari ka Mango umurenge wa Kibungo mu karere ka Ngoma , aravugako ahangayikishijwe n’inzu ye yayoboweho amazi yatangiye kuyisenya ndetse inashyirwa mu manegeka n’abarimo gukora umuhanda Rusumo –Ngoma .
Uyu muturage aravuga ko ahangayikishijwe bikomeye n ’ikibazo cy’uko inzu abanamo n’umuryango we ugizwe n’abantu batandatu yatangiye gusenyuka , bitewe n ,ibikorwa byo kwagura umuhanda Rusumo –Ngoma byasize inzu ye iri ku manegeka , ndetse ngo ikaba yaratangiye gusenywa n’amazi yayobowe kuri iyi nzu ubwo hacukurwanga ahazanyuzwa insinga z’ imiyoboro migari ya interinete.
Abaturanye n’uyu muryango nabo baravuga ko bahangayikishijwe n’uburyo inzu y’umuturanyi wabo yashyizwe mu kaga katewe n’ikorwa ry’uyu muhanda aho bamusabira ko yatabarwa.
Umuyobozi wungirije w’akarere ka Ngoma ushinzwe ubukungu Rwiririza JMV avuga ko barimo kuvugana n’abazatanga ingurane kugira ngo uyu muturage hamwe n’abandi basizwe mu manegeka bishyurwe bajye kureba ahandi batura.
Uretse iyi nzu y’uyu muturage yashyizwe mu manegegeka kandi abatuye muri aka gace banahangayikishijwe n’igiti cy’umuvumu kiri hafi y’urwo rugo nacyo cyasizwe ku manegeka ku buryo nacyo ngo isaha n’isaha gishobora kugwa kikaba cyateza impanuka.
Ku bijyanye n’ikibazo cy’ibiti byasizwe ku manegeka hafi y’uyu muhanda urimo gukorwa, umuyobozi wungiije w’akarere ka Ngoma ushinzwe ubukungu yavuze ko ibiti byose babona bishobora guteza ibibazo batangiye gahunda yo kubitema ku buryo ngo n’icyo kivumu na cyo kizatemwa.
Kuba ikorwa ry’uyu muhanda hari imitungo y’abaturage yagiye yangizwa ndetse bamwe bagasigara ku manegeka ariko ntibahite bishyurwa ngo ni kimwe mu bibazo bahanganye na byo kuko ngo bakagomye kuba barishyuwe mbere abimuka bakimuka hanyuma ibikorwa bigakomeza.


text:
KANDA HANO UREBE VIDEO
Muhagarare mushikamye mukenyeye ukuri mwambaye gukiranuka nk’icyuma gikingira igituza. (Abefeso 6:14)
Mu bintu byose Paulo yahuguriye abakristo, yongeyeho ngo mukenyere ukuri. Ukuri ni ikintu gikomeye ndetse kitoroshye kurindwa kuko akenshi ushobora gusanga hari aho wakureka ukabyungukiramo mu buzima busanzwe ukaba urirengeye, ariko nubwo bimeze bityo niyo ntwaro wakwitwaza umwanzi ntabone icyo akakurega, ikindi gukomera kukuri bihindura umuntu inyangamugayo cyangwa se uwo kwizerwa bitari imbere y’Imana gusa ahubwo n’imbere y’abantu.
Ukuri umuntu arabanza akakumenya bikaba intambwe yambere hanyuma kugira ngo bimuhindure inyangamugayo abishyira mu bikorwa, iyo rero ubuze ukuri uhinduka indyarya, kandi iyo wiyerekanye nk’indyarya nta ngingo iba ikurengera imbere y’Imana kuri satani, kuko ubunyangamugayo bwawe nibwo butera Imana kukwemera no kugutangira ubuhamya imbere ya satani ndetse yewe n’abantu.
Nabonye ikintu kibi kibaho ni ukuvumburwa ko wabeshyaga ugashaka kwigarura ngo uvuge ukuri birakugora ukicwa n’ikimwaro ariko ntakiza nko kurengerwa n’ukuri cyangwa abantu bakaba bose bavuga bati mubaze Runaka ntajya abeshya amakuru abaha ndemera ayo, wumva ari byiza mbega uba mwinshi wumva bikanezeza cyane, Umubwiriza yaravuze ngo kuvugwa neza kuruta amavuta atamye y’igiciro cyinshi ( Umubwiriza 7:1).
Umuntu udafite ukuri muri we ntabwo aba ari umwe burya aba arimo benshi kuko uko agaragaye none siko agaragara ejo umuntu ashobora kugira imyitwarire mu rusengero, yagera kukazi akagira iyindi, yagera murugo akagira iyaho yaba ari kumwe n’inshuti akagira indi kuburyo umubonye hamwe ashobora kukubaza ati we nonese uriya niwe ko nari ntaramubona asenga kuko bakorana, uwo kukazi, uwo kurusengero nawe ati nonese ko nari nziko ari umukristo, uyu muntu hano hose ntabunyangamugayo bamubonaho kuko aho ageze asa naho uko abonye abanyabyaha aba aho, yagera aho basenga akaba aho, ibi si ubunyangamugayo kuko burya ibintu boyse bigera aho bikagaragara ubunyangamugayo bwawe bukarangira.
Iyo satani akurwanyirije mu kubura ukuri ntibimutwara imbaraga nyinshi arahakuyobereza ukihagararaho ubundi ugatangira kubihuza n’iminsi no kugira ubwenge ariko birangira utakaje ubunyangamugayo bwawe imbere y’Imana ndetse n’abantu, ariko Bibiliya yatubwiye ngo dushikame dukenyeye ukuri.
Umaze gusoma ubu butumwa wasanga hari uko wari ubayeho bitandukanye sinasobanuye ukuri mu nyito zako zose muri Bibiliya ariko mfasha tube tugendeye muri ririya jambo kuko Imana aribyo idushakaho, twereke Imana aho tunanirirwa izadufasha kubaho mumucyo kandi ibidashobokera abana b’abantu ku Mana birashoboka. Amen


text:
Ubwo hatangizwaga ukwezi kw’imiyoborere myiza mu Karere ka Nyamasheke, urubyiruko ntirwibagiranye kuko ari na bwo hatangijwe amarushanwa y’umupira w’amaguru yitiriwe Umurenge Kagame Cup. Aya marushanwa akaba akorerwa ku rwego rw’utugari n’umurenge.
Ubwo yaganiraga n’abaturage b’Umurenge wa Macuba ku itariki ya mbere Gashyantare 2013, Umuyobozi w’Akarere ka Nyamasheke Habyarimana Jean Baptiste yagarutse ku kwezi kw’imiyoborere myiza abwira abaturage ko aya marushanwa yashyiriweho gufasha urubyiruko kwisanzura akaba yarahujwe n’ukwezi kw’imiyoborere myiza hagamijwe kwimakaza imiyoborere myiza binyuze mu mikino n’imyidagaduro ndetse n’ibiganiro bitangwa hagati na nyuma y’umukino.
Umuyobozi w’Akarere ka Nyamasheke yabwiye abaturage ko uretse kwidagadura aya marushanwa ari ikimenyetso cy’imiyoborere myiza, akanashimangira imibanire myiza, ubumwe n’ubwiyunge kandi akaba umwanya wo kumenya uko iterambere rihagaze mu rubyiruko.
Yasabye abaturage gukomeza kuba Indongozi muri gahunda ziganisha ku iterambere, ibyo bikazagerwaho ari uko buri wese akoze inshingano ze aharanira umubano mwiza n’abaturanyi; agaharanira kuba urumuri rw’abandi kuko ari byo bizaca burundu amakimbirane akigaragara mu baturage. Yarahamagariye abaturage bose gushyigikira urubyiruko muri iyi mikino y’amarushanwa ya Kagame Cup, buri wese akagaragaza uruhare rwe mu migendekere myiza yayo.
Aya marushanwa ahuza utugari twa buri Murenge, akagari kazaba aka mbere mu Murenge kakaba ari na ko kazasohokera uwo murenge. Mu rwego rw’Akarere ka Nyamasheke yatangijwe n’umukino wahuje Akagari ka Buvungira n’aka Ngoma muri Bushekeri ku wa 22 Mutarama 2013.
Uretse amarushanwa y’umupira w’amaguru, hatangiye n’amarushanwa y’imivugo, indirimbo n’imbyino mu rwego rwo gufasha abantu kugaragaza impano zabo n’ubumenyi bafite ku bibakorerwa muri politiki y’imiyoborere myiza yimakajwe mu Rwanda. Ukwezi kw’Imiyoborere Myiza kuzasoza ku wa 25 Gashyantare 2013.
Inkuru dukesha Denys Basile Uwingabiye


text:
Ubundi guhora wumva ushaka gukora imibonano mpuzabitsina,n’ikimwe mu bintu byizana haba ku gitsina gore cyangwa ku gitsina gabo.Ariko mu gihe utabashije k’umenya uburyo wakwirinda mu gihe ubishatse,ni hahandi usanga niba warashinze urugo uca inyuma uwo mwashakanye mu gihe atari hafi yawe,Kandi koko byukuri ntagushidikanya iyo wumvise ugize ubushyuhe muri wowe uhita ushaka uburyo wakora imibonano mpuzabitsina.
Hano hari ibintu 7 by’ingenzi ushobora gukora ubundi ukirinda ibyo byiyumviro byo guhora wumva ushaka gukora imibonano mpuzabitsina ndetse w’irinda n’icyatuma ejo cyangwa ejo bundi wicuza:
1.Menya kuyobora Ubwonko bwawe:
Ubwonko buriya bugira imbaraga zitagira umupaka hanyuma twe tukaba abanebwe bo k’ubugenga.Nta byiyumviro ubundi ubwonko butabayobora mu gihe ubukoresheje.Niba utayoboye ibitekerezo byawe,cyangwa ibihe urimo,bizagutera ikibazo cy’igihe cyose,ndetse unibagirwe ko wigeze unagira icyo utekereza.Ubwonko n’ikimwe mugikoresho gikwiye gukoreshwa cyane,wowe bukoreshe neza mu buryo bukwiye.
2.Gabanya gutekereza ku binjyanye n’imibonano mpuzabitsina:
Niba uhora utekereza kubinjyanye no gukora imibonano mpuzabitsina cyangwa kuyo uheruka gukora ,uzahora wumva ushaka gukora n’ubundi imibonano mpuzabitsina.Uko ukomeza gutekereza k’ubinjyanye n’imibonano mpuzabitsina,Ni nako ukomeza kwiyibutsa uburyo biryoha kuyikora,Bityo urufunguzo nta rundi ni ukureka gutekereza cyane ku binyanye n’imibonanao mpuzabitsina.
3.Kora ikintu cyatuma uhuga
Niba ukoze ikintu cyatuma uhuga kandi ukunda,kizatuma ubwonko bwawe bw’ibagirwa ibinjyanye n’ibyiyumviro byo gukora imibonano mpuzabitsina ubundi ukumva utekanye.niba ubwonko bwawe buyobowe,yewe n’umubiri n’iby’iyumviro nabyo bizaba ari hoya.niba ukunda gukina imikino,y’ikine,niba ukunda umuziki wumve,kandi niba ukunda filimi z’irebe.Urufunguzo ni,menya kwigenga wowe ubwawe.
4.Rekeraho kureba Filimi z’imibonano mpuzabitsina:
Ikintu ubundi abantu bashatse gukora imibonano mpuzabitsina bakunze gukora baziko ari cyiza,ni ukureba filimi z’imibonano muzabitsina,Njye nibaza uburyo ibyo bintu bishobora kubafasha gushira ubwo bushyuhe afite,Icyo nakubwira cyo nuko uba uri kwiyangiza ahubwo birenze.,ahubwo niba wumva ugiye muri ibyo bihe yobora ubwonko bwawe neza ubundi unjye kure y’izo filimi.
5.Irinde ikintu icyo aricyo cyose ikirimo ibintu bimeze nk’imibonano mpuzabitsina:
Amashusho y’indirimbo buriya rimwe na rimwe zikururira abantu gukora imibonano mpuzabitsina,cyane cyane ku gitsina gabo.Niba uri kureba amashusho y’indirimbo z’irimo abakobwa bambaye ubusa,nta gihe uzigera unjya kure y’ibyiyumviro byo kumva ushaka gukora imibonano mpuzabitsina,Ibyiza nuko warekeraho kureba ayo mashusho arimo ibintu binjyanye n’imibonano mpuzabitsina.
6.Gerageza gufata igihe kinini uri kumwe n’abandi bantu:
Ubundi ibyiyumviro byo gukora imibonano mpuzabitsina akenshi biza mu gihe uri wenyine.Niba uri wenyine nta kintu uri gukora,cyangwa uri gutekereza ku bindi bintu bifite akamaro,ntibizagutwara igihe kinini ngo utangire utekereze ibintu binjyanye n’imibonano mpuzabitsina.Fata igihe kinini uri kumwe n’abandi niba uziko udashobora kuyobora iby’iyumviro byawe.
7.Kora imyitozo:
Gukora imyitozo inyuranye ni kimwe mu bintu nta gushidikanya buriya bishobora kugufasha kunjya kure y’ibyiyumviro by’imibonano mpuzabitsina .Imyitozo n’akazi gakomeye gatuma ibitekerezo na buri gice cyose cyawe cy’umubiri uhura “busy” igihe kirekire nyuma yo gukora iyo myitozo.Gerageza gukora imyitozo igihe wumva ushatse gukora imibonano mpuzabitsina kandi ntawe wizeye mwayikorana.
Biterwa niki kugirango umuntu yumve yakora imibonano burikanya


text:
hahahahaha, Pr rwose!! none se ko Imana ikimara kurema yaruhutse isabato(Kuva 2:1) nayo yari umuyahudi cg niyo Mose? Yesu bamubajije ibimenyetso byo kurimbuka kwa Yerusalemu ati"..... musengere kugira ngo guhunga kwanyu kutazabaho....ku munsi w'isabato(Matayo 24). Ahubwo se ubu amategeko y'Imana yasigaye ari icyenda cg aracyari icumi ariko rimwe muri yo ari iryo kuzuza umubare gusa ritagomba kwitabwaho?????! Pr, ibinyoma mwigisha muzabibazwa, ariko n'ubundi abigisha b'ibinyoma nkamwe Yesu yabavuze mu bimenyetso bizaranga iminsi y'imperuka(Matayo 24)
Ephrenda - 7/02/2018 saa 15:15


text:
Mu gitaramo UMUNTU ni NK’UNDI i Musanze, BYUMVUHORE yagaragarijwe urukundo rudasanzwe!
Abitabiriye igitaramo bageze kuri Byumvuhore bose barahaguruka barabyina
Muri iki gitaramo cyari cyahuruje imbaga ku munsi utangira umwaka wa 2015, muri stade ubworoherane mu mujyi wa Musanze, abantu bagiye bagaragaza ibyishimo bagiye baterwa n’abahanzi banyuranye bari bacyitabiriye barimo RUREMIRE Phocas ari nawe wari wateguye iki gitaramo, afatanije na BEN NGABO KIPETI, CECILE KAYIREBWA ndetse na BYUMVUHORE.
Umuhanzi Phocas RUREMIRE aririmba
Ben Ngabo Aririmba
Cecile KAYIREBWA aririmba
Abitabiriye iki gitaramo barishimye uvuye kumuhanzi w’i Musanze ERASM ubarizwa muri TOP5 SAI LIVE BAND ndetse n’abandi bose uko bagiye bakurikirana muri iki gitaramo,
Erasm kurubyiniro
Aba bakobwa nibo bayiniraga Ruremire
Gusa byageze kuri BYUMVUHORE ibintu biba ibindi bindi abantu barahaguruka barabyina yewe n’indirimbo z’akababaro hari abahagurukaga bakazibyina ubona ko abari aha bose bafite ibyishimo mu buryo budasnzwe,
Byumvihore yaje atwajwe Guitar n’umuyobozi wa TOP5SAI
Bamwe bararira , abandi bakajyenda babazanya uburyo babona albums ze n’ibindi...
Byumvuhore aririmba abafite ubumuga baje kumufasha


text:
BACUNGUZI, BACUNGUZIKAZI, BANYARWANDA, BANYARWANDAKAZI,
NSHUTI BAVANDIMWE.
Turabaramutsa mu ntego y’Urugaga rwacu FDLR, muhorane UBUTABERA, AMAHORO n’UBWIYUNGE nyakuri, bizatugeza ku majyambere nyayo turangamiye. Tubifurije kandi umugisha n’uburinzi biva ku MANA Umuremyi n’Umugenga wa byose.
Tariki ya 16 Kamena ya buri mwaka isi yose yizihiza umunsi mpuzamahanga w’Umwana w’umunyafurika.
Kuri uyu munsi ngarukamwaka isi yose yibuka imbaga itabarika y’abana bo mu gihugu cya Afurika y’Epfo batikiriye i Soweto kuwa 16 Kamena 1976, ubwo bigaragambyaga baharanira uburenganzira bwabo bavukijwe n’ingoma ya ba Gashakabuhake b’abazungu yari yarakandamije bitavugwa abirabura mu gihugu cyabo.
Uyu munsi urizihizwa mu gihe mu karere k’ibiyaga bigari by’Afurika harangwamo umutekano muke uterwa n’intambara z’urudaca zikururwa na bamwe mu bayobozi babi bagamije gutsimbarara ku butegetsi baniga ubwisanzure na demokarasi mu bihugu byabo kubera gutinya kuzaryozwa amabi yose bakoze; ku isonga hakaba Paul Kagame w’u Rwanda n’agatsiko ke ka FPR-Inkotanyi n’abambari bayo.
Muri izi ntambara abanyantege nke cyane cyane abana nibo bahazaharira bamburwa ubuzima, bicirwa ababyeyi, batavurwa, bicwa n’inzara, batiga, mbese muri rusange uburenganzira bwabo bw’ibanze barabutakaza dore ko abenshi n’ibihugu byabo gakondo babibarirwa kuko baba batabizi aho bari mu buhungiro. Ku bana b’abanyarwanda ni uko bimeze kuva FPR-Inkotanyi yafata ubutegetsi ku ngufu muri Nyakanga 1994.
Bacunguzi, Bacunguzikazi,
Banyarwanda, Banyarwandakazi,
Nshuti, Bavandimwe dusangiye gupfa no gukira.
Urugaga rwacu FDLR narwo rwifatanya n’abandi bose bahimbaza umunsi mukuru w’umwana w’umunyafurika, rwamagana rwivuye inyuma amarorerwa yose akorerwa abana akabavutsa uburenganzira bwabo.
Ni muri urwo rwego kuva Urugaga FDLR rwavuka mu mwaka wa 2000, mu nkundura y’urugamba rwo kubohoza u Rwanda n’abanyarwanda batsikamiwe n’ingoma ngome nkoramaraso y’igitugu ya FPR-Inkotanyi rutahwemye guharanira ko uburenganzira bw’umwana bwubahirizwa muri byose na hose:
– Mu guhangana n’ibitero simusiga bya hato na hato by’umwanzi bigamije kurimbura impunzi z’abanyarwanda cyane cyane muri RD Congo;
– Mu gushyiraho amategeko n’amabwiriza bigamije kurengera abana;
– Mu guha abana uburere, ubumenyi no kubatoza umuco nyarwanda;
– Mu kwamaganira kure uwo ariwe wese washaka gushyira abana mu gisirikari, kubashora mu ntambara no kubakoresha imirimo itajyanye n’uburenganzira bwabo.
– N’ibindi…
Bacunguzi, Bacunguzikazi,
Banyarwanda, Banyarwandakazi,
Nshuti, Bavandimwe,
Urugaga FDLR ntiruzatezuka na rimwe ku ntego rwiyemeje harimo guharanira uburenganzira bwa kiremwamuntu.
Nubwo umwanzi atava ku izima, nta mpamvu yo gucika intege, dukomeze dushyire hamwe, tugire urukundo, twizere kandi tugororokere IMANA NYIRIMITSINDO kuko itazigera idutererana nk’uko yabidusezeranije.
Tubifurije umunsi mukuru mwiza w’umwana w’umunyafurika.
Muhorane amahoro y’IMANA.
Bikozwe kuwa 13 Kamena 2017
Sé
BYIRINGIRO Victor
Gen Maj
PRESIDEF ai


text:
Uru ruganda rw’icyayi rwa Gatare (Gatare Tea Factory) rurubakwa na Rwanda Mountain Tea Ltd (RMT) naho imirima yose y’icyayi ruzatunganya ni iy’abahinzi banafite imigabane mu ruganda, ibyo bikazatuma inyungu iva mu bikorwa byarwo izagera ku bahinzi nk’abanyamigabane.
Umuyobozi w’Inama y’Ubutegetsi ya RMT, Niyibizi Bonaventure, yabwiye IGIHE ko uru ruganda ruzuzura bitarenze Nzeri 2017, rwitezweho kuzongera ubwiza n’ubwinshi bw’umusaruro w’icyayi kandi rugateza imbere imibereho y’abahinzi b’icyayi n’abaturage ba Nyamasheke muri rusange binyuze mu kazi uruganda rutanga no mu bindi RMT igenera abatuye hafi y’ibikorwa byayo .
Kugeza ubu imirimo yo kubaka uruganda imaze guha akazi abaturage benshi muri Nyamasheke kandi ruzanatanga akazi gahoraho kuri bamwe ubwo ruzaba rutangiye gukora.
Mu rwego rwo kongera umusaruro n’ubwiza bw’icyayi, Niyibizi avuga ko RMT izongerera ubumenyi abahinzi, ikanabaha umugoronome ukurikirana ubuhinzi bwacyo, bakajya banahabwa amafumbire bishyura nyuma yo gusarura.
RMT kandi ishyigikira ibikorwa by’uburezi binyuze mu kubaka amashuri no gutanga ibikoresho by’ishuri ikanashyigikira ibikorwa by’ubuvuzi mu duce ifitemo inganda, igamije kuzamura imibereho y’abaturage by’umwihariko abahinzi b’icyayi.
Umuyobozi wa COTHEGA igizwe n’abahinzi 3224, Ntawangundi Fabien, yavuze ko uru ruganda bubakirwa ruzuzura rukenewe cyane kuko kuva batangira gusarura icyayi mu 2012 bagemura umusaruro wose ku ruganda rwa Gisovu ruri i Karongi mu birometero birenga 63; kuba ari kure bituma hangirika toni zigera kuri ebyiri buri kwezi, ndetse izigera ku 119 zigeze kwangirika mu mezi atatu abanza ya 2015.
Ntawangundi akomeza agira ati “Ubu dufite umusaruro wa toni 250 ku kwezi ariko tuzawongera ubwo tubonye uruganda hafi kuko hari igihe abahinzi bacibwa intege n’ibihombo by’icyayi cyangirika ntibasorome icyayi, ubundi ugasanga nta mwete mwinshi bafite mu kugikorera. Abahinzi turibonera ko uruganda rugiye kuzura, tugiye kwita ku cyayi dufite tucyongerere ubwiza kandi twagure imirima kuko twizeye ko nta musaruro uzongera kwangirika.”
Niyibizi yavuze ko uruganda rw’icyayi rwa Gatare rufite ubushobozi bwo gutunganya toni 20 z’amababi y’icyayi ku munsi, ni ukuvuga 600 ku kwezi ku buryo ruzashobora kwakira umusaruro wose n’igihe waba wiyongereye muri Nyamasheke.
Leta y’u Rwanda yagiranye amasezerano na RMT yo gutangira kubaka uruganda rw’icyayi rwa Gatare mu ntangiriro z’umwaka ushize hagamijwe guteza imbere abahinzi b’icyayi no kongera umusaruro.
RMT ni ikigo cy’ishoramari cyatangiye mu 2006, gisanzwe gifite inganda z’icyayi enye, kikagira ingomero ebyiri z’amashanyarazi zirimo Giciye ya mbere n’iya kabiri.
Uruganda ruri kubakwa mu Kagari ka Gasharara, Umurenge wa Karambi mu yahoze ari Komine Gatare.


text:
Gatsibo hamenywe ibiyobyabwenge byafashwe
Polisi y’igihugu ikorera mu karere ka Gatsibo kuri uyu wa 18 Gicurasi yamennye imifuka 16y’inzoga zifatwa nk’ibiyobgabwenge hano mu Rwanda. Iyo mifuka yari igizwe n’amakarito 48 ya chefs yatawe muri yombi na ba nyirayo, izi nzoga z’inkorano zikaba zaramenewe imbere y’abaturage bo mu murenge wa Kiramuruzi babanje kwigishwa ububi bwo gukoresha ibiyobyabwenge n’ingaruka zabyo. Bakaba barahawe ingero z’ibikorwa by’urugomo bibera mu karere ka Gatsibo bitewe n’inzoga zitemewe baba banyoye.
N’ubwo akarere ka Gatsibo kadakora ku mupaka kabarirwa mu turere dukoreshwa nk’inzira yo kugeza mu mujyi wa Kigali inzoga zitemewe, n’ibiyobyabwenge harimo izikorerwa mu gihugu cya Uganda na Tanzaniya cyane cyane izicuruzwa mu mashashi zitwa Chefs.
Inzoga zamenywe zikaba zifite agaciro ka 1 440 000frw, aho abaturage bongeye kwibutswa ko gushora amafaranga mu gucuruza no kunywa ibiyobyabwenge ari ukwangiza cyane ko niyo bifashwe bimenywa amafaranga babishoramo agahomba ariko babwirwa ko n’ubuguze kugira ngo abinywe aba yangije amafaranga ndetse akangiza n’ubuzima.
Gatsibo imennye ibiyobyabwenge nyuma y’uko na Nyagatare bimenywe, utu turere duhana imbibe inzoga zinjira zikaba zikurwa i Bugande aho abaturage basabwa kwitandukanya no kuzinywa no kuzicuruza cyane ko ibyaha byinshi byiganje muri utu turere biterwa no kunywa ibiyobyabwenge aho abantu bicana, abandi bagakubitana bagakomeretsa kubera kunywa ibiyobyabwenge.
Abaturage bakaba basabwa kugira uruhre mu mutekano bacungirwa ariko birinda kuwangiza kuko uwanyoye ibiyobyabwenge aba atagitekereza neza, nk’uko byagarutsweho n’uyobora police mu ntara y’i burasirazuba Chef Supretendent Muhirwa elexandre agaragaza uko umutekano wafashe n’ibiwangiza mu ntara y’iburasirazuba.
Mu karere ka Gatsibo ibiyobyabwnege bihaboneka nk’uko byagaragaye mu kubimena akaba ari inzoga zo mu mashashi hamwe n’inzoga z’inkorano zitemewe gusa, abaturage bashoboye kuzirinda bakaba baca ukubiri n’ibiyobyabwenge.
Â